text:
ORANJESTAD, 02 januari 2021. Segun resumen di awe 30 persona a recupera, a registra un total di 23 caso nobo di Covid-19, di cual 16 ta residente y 5 no residente, cantidad total di testnan ehecuta ayera na e diferente localidadnan entre otro laboratorio di hospital, laboratorionan priva y aeropuerto ta 353 test, 'positivity rate' local riba dia di ayera ta 46%).
Activo tin awe 274 caso, cantidad di fayecido relaciona cu Covid-19 ta keda igual, 49.
Hospital ta informa cu tin un total di 10 persona interna di cual 3 ta den Cuido Intensivo y 7 riba unidad general di covid.
Den e siman cu a transcuri por a tuma nota cu e casonan positivo y e 'positivity rate' ta aumentando den un forma stabil. Esaki ta indica cu plamamento di e virus ta tumando luga riba base regular y no ta descarta cu mirando e cantidad di fiestanan, aglomeracion y celebracion cu a tuma lugar den e dianan cu a pasa Aruba lo por bay mira un aumento drastico den cantidad di casonan.
E recomendacion pa stop e plamamento di e virus ta keda igual. Si bo tin sintoma evita contacto cu tur persona y tuma contacto cu bo dokter di cas pa por haci un test. Evita espacionan y lugarnan cu tin hopi persona (aglomeracion). Mantene distancia di 1.5 meter di distancia di otro persona y den tur espacio interior uza tapa boca. Mantene un bon higiena di man labando esaki regularmento of uza handsanitizer.
Un persona por tin e virus y por ta plamando esaki sin cu e mes tin sintoma ainda of porta su sintomanan ta hopi leve. Esaki te motibo pakiko bo tin pa proteha bo mes y alavez proteha otro persona na tur instante.


c: text/html

text:
E Defensor di Pueblo
Sr. Concincion a keda nombrá komo Ombudsman di Kòrsou riba 13 òktober 2015 dor di Parlamento di Kòrsou. Prome ku esey, sr. Concincion tabata funshoná for di aña 2011, komo e persona ku tabata enkargá ku e aspektonan legal di e Ofisina di Ombudsman, i tambe ku e maneho di e personal, na nòmber di e Ombudsman. Den e kuadro aki, sr. Concincion tabata fungi tambe komo e remplasante di e Ombudsman for di 2011.
Sr. Concincion tabata, prome ku e la uni su mes na e Ofisina di Ombudsman, kordinadó di e departamentu di asuntunan legal di e servisio di gobièrnu ku tabata enkargá ku asuntunan huridikio i asuntunan general (AJZ/WJZ) for di 2006. Prome ku esaki, sr. Concincion a traha na AJZ kaminda e tabata enkargá entre otro ku hasimentu di kasonan den korte, trahamentu di konseptonan di lei, i konsehamentu di gobièrnu riba tur area legal nesesario.
Despues di a finalisá su estudio di lei na Universidat Nashonal di Antia (UNA/UoC), sr. Concincion a sigui un gran kantidat di kursonan riba entre otro e area di kombatimentu di korupshon, promoshon di integridat i trahamentu di maneho den sector públiko.
Sr. Concincion a forma tambe parti di diferente komishon. Sr. Concincion tabata entre otro miembro di e komishon ku a traha riba e Areglo di Estado di Kòrsou (Staatsregeling) ku a bira vigente na aña 2010.

robotstxt: allowed

filter: keep


text:
E aña akí Nationale ombudsman, Reinier van Zutphen, mes ta bini Bonaire pa papia ku pueblo i ku diferente organisashon. Algun representante di e ombudsman lo kompañ’é. Meskos ku e añanan anterior nan lo ta dispuesto pa risibí keho kontra organisashonnan gubernamental.
Entre otro siman djaluna dia 11 di aprel i djabièrnè dia 15 di aprel e representantenan lo bolbe tene diferente ora di konsulta na Bonaire. Ken ku tin keho kontra funshonamentu di gobièrnu òf kualke instansha di gobièrnu por akudí serka Nationale ombudsman. E representantenan Yvonne Kraan, Marlies van der Niet i Hans Oosterveer lo pone okashon pa konsulta diferente kaminda i diferente ora na Bonaire. No ta kosta nada pa enbolbé Nationale ombudsman.
Aña pasá e oranan di konsulta tabata hopi bon bishitá. E representantenan a risibí un kantidat di 47 keho. E instansha kontra kua tabatin mas keho, esta 15, tabata Openbaar Lichaam Bonaire. Kontra polis tambe tabatin mas keho ku e añanan anterior, esta 9 total.
Nationale ombudsman ta investigá si gobièrnu ta komportá manera debe ser. Ombudsman ta mira si instanshanan di gobernashon ta trata di un forma habrí i kla, ku rèspèt, enbolbimentu, dirigí riba solushon i konfiabel. Resientemente ombudsman a publiká un rapòrt tokante reakshon sin tardansa riba komunikashon di parti di siudadano. Ei den ombudsman a hasi algun rekomendashon ku otro siman e ta bai reuní riba nan ku konseho insular. Nationale ombudsman ta haña ku ta importante pa tin bon komunikashon entre gobièrnu i siudadano.
Konsulta na Bonaire:
• Antriol, Plasa Francisco Chiku Goeloe
Djamars dia 12 di aprel, 09:30 – 12:00
Djaweps dia 14 di aprel, 09:30 – 12:00
Djaweps dia 14 di aprel, 18:00 – 20:00
• Rincon, Sentro di Bario
Djarason dia 13 di aprel, 09:30 – 12:00
• Playa
Kaya Industria 15a (dilanti di pòmp di gasolin Bonaco)
Djamars dia 12 di aprel, 18:00 – 20:00
No tin mester di traha sita pa e oranan di konsulta. Pa hasi pregunta por yama 5216573 (alkansabel di 11 te 15 di aprel so).
E aña akí ta posibel pa papia ku Nationale ombudsman mes. Reinier van Zutphen lo ta na Antriol, Plasa Francisco Chiku Goeloe riba djarason dia 13 di aprel di 17:00 te 19:00. Pasa, bo konta loke a pasa bo.
Pa mas informashon, mira riba www.nationaleombudsman.nl/cn
òf nos página di Facebook: Nationale ombudsman Caribisch Nederland.


text:
Mas di 1600 dunado di trabou a aplica pa Subsidio di Salario
Ya ta un siman despues cu SVb Aruba a notifica e dunadonan di trabou cu ta bin na remarke pa ricibi sosten financiero di Gobierno di Aruba por medio di e programa Subsidio di Salario cu nan por yena e formulario di aplicacion digitalmente. Durante e siman aki a traha incansabel pa por brinda servicio na e dunado di trabou y guia nan durante e proceso nobo aki.
Subsidio di Salario ta un sosten financiero pa empresanan local cu a consecuencia di e situacion actual causa pa e pandemia COVID-19 ta sufri un perdida di entrada di benta di por lo menos 25%. No ta tur dunado di trabou a bin na remarke pa ricibi Subsidio di Salario. Tin un lista di rekisito cu e dunado di trabou mester cumpli cune. Algun rekisito ta cu e compania mester premira un perdida di entrada di benta pa su compania di por lo menos 25%. E compania mester ta registra na SVb y na Departamento di Impuesto y ta sigui cumpli cu pagonan di impuesto y primanan social. E Subsidio di Salario cu e dunado di trabou ta ricibi mester wordo usa pa paga salario di su trahadonan y e primanan social cu dunado di trabou mester paga. Dunadonan di trabou cu a wordo notifica cu nan no a bin na remarke pa aplica pa e programa Subsidio di Salario y no ta di acuerdo cu esaki tin te dia 2 di juni, 2020 pa manda nan carta di objeccion na bezwaarloonsubsidie@svbaruba.org.
Di alredor 3200 dunado di trabou cu pa luna di mei a bin na remarke pa por aplica pa e programa Subsidio di Salario, casi 1700 a haci uso di e oportunidad. Cu esaki por bisa cu pa luna di mei un 76% di trahadonan a keda cubri cu un garantia di pago parcial di nan salario.
E pago di Subsidio di Salario na e dunado di trabou lo tuma luga e siman aki ainda. Pa facilita e dunado di trabou y brinda e ayudo mas lihe posibel e Subsidio di Salario ta wordo paga den forma di un adelanto (na Hulandes un voorschot) a base di e perdida di entrada di benta premira pa e dunado di trabou pa luna di mei. Despues lo controla y fiha e suma di subsidio a base di entrada di benta real di e dunado di trabou pa luna di mei.
Dunadonan di trabou cu ainda tin pregunta relaciona cu e programa Subsidio di Salario por sigui manda nan pregunta pa e Service Center na loonsubsidie@svbaruba.org of via e number di Whatsapp +297 527-2801.


text:
Publiká riba 19 Sèptèmber 2022
Durante di selebrashon di Siman di Kultura, nos ta kontinuá ku e strategia pa konsientisá nos komunidat riba tópikonan ku ta stimulá bienestar pa pueblo di Kòrsou i e aña aki nos lo konsientisá riba e tema di plantamentu.
Minister di Enseñansa, Siensia Kultura i Deporte, sr. Sithree van Heydoorn ta preparando huntu ku Sektor di Kultura i Deporte aktividatnan pa skolnan, barionan for di Band’ariba te Band’abou pero tambe den Luna Blou. Tambe ta uni forsa ku e Komishon Nashonal ku ta promové implementashon di metanan sostenibel pa Kòrsou pa asina pone énfasis riba kultura i futuro. E motibu ku ta kombiná e Siman di Kultura ku e Siman di Akshon pa metanan sostenibel, ta pa e echo ku anualmente mundu i tambe na Kòrsou ta para ketu durante e luna di september riba e metanan pa desaroyo sostenibel. E diferente SDG-nan ta promové bientestar di hende, planeta, prosperidat i kultura ta kore manera un liña kòrá den e esfuerso pa logra e metanan aki.
Ku e tema “Ban Kunuku Ban Planta”, Gobièrnu di Kòrsou ta pone atenshon, riba e preokupashon ku tin den komunidat ku mester bin bèk ku plantamentu, kosecha i produkshon di nos mes kuminda. E nifikashon di “Ban Kunuku ban Planta” ta keda ehekutá tantu den su konsepto literal komo den su konsepto figurativo durante di e siman di kultura. Den su konteksto real nos ke logra sigui stimulá pueblo pa planta i kosechá pero tambe komementu salú. E dimenshon figurativo ta mas riba e área di e dimenshonnan di Bienestar pa nos presente i futuro, nos mester sigui stimulá nos pueblo pa nos kosecha un pueblo mas Sano, Salú i Sigur.
Pa fortifiká i promové e metanan sostenibel e komishon enkargá ku esaki lo promové durante di 23 pa 30 di sèptèmber 2022, aktividatnan manera entre otro webinarionan, training i tayernan. Esakinan ta pa alsa e konsiensia i alsa e partisipashon aktivo di e pueblo di Kòrsou riba e diferente SDG-nan ku ta promové bienestar di hende, planeta i prosperidat.
Pa medio di e komunikado akí Gobièrnu di Kòrsou, ta invitá pueblo di Kòrsou kompletu pa partisipá aktivamente na “Siman di Kultura 2022” i siman di “Akshon pa Metanan Sostenibel”. Si bo ke mas informashon òf bo ke kompartí ku nos, bo programa pa ku Siman di Kultura 2022 i siman di Akshon pa “Metanan Sostenibel” por tuma kontakto ku nos na;


text:
Dia 3 di desémber proksimo ku ta dia internashonal di personanan ku un desabilidat ta bai tin un transmishon historiko di 6 ora largu pa selebrá e abilidat di personanan ku un desabilidat na kòrsou.
12 organisashon ku ta traha pa personanan ku un desabilidat na Kòrsou a uni pa krea e transmishon historiko aki.
Bo por sintonis’é for di 1or di mèrdia pa 7or di anochi na bo kanal nan preferí: Telecuracao, Nos Pais Televishon i Televishon Direct
òf bo por sigi e transmishon bibu via diferente pagina sosial manera: ESO, Kiko ta pasando, Curadise i e diferente fundashonnan.


text: Servisio Meteorológiko kier a yama danki na tur nos usuarionan den sektor di aviashon, sektor marítimo i públiko en general pa e indulgensia durante e dianan ku nos radar tabata for di funshon. Bon notisia ta ku e piesanan a yega i mesora esakinan a wòrdu instalá pa téknikonan di Meteo. Entretantu e radar ta den funshon. Esaki, ta danki na e bon koperashon entre Vaisala i Meteo Kòrsou. Meteo lo sigui hasi uso di teknologianan pa garantisá ku pueblo ta bon informá pa lokual ta trata kondishon di tempu. Vigilando wer 24/7 pa protehá bida i propiedat.


text:
KRALENDIJK – Djabièrnè atardi Kuerpo di brantwer Hulanda Karibense, BKCN, a entrodusí nan vehíkulo nobo i super sofistiká na kazèrne di brantwer. Ta trata di un Oshkosh Global Striker, manera su nòmber ofisial ta. Den presensia di bomberonan i diferente invitado a tuma lugá e aktividat kaminda algun persona a dirigí palabra. Komandante General Interino di BKCN, Albert Gieling, a papia i a menshoná kon importante ta e tarea i responsabilidat ku e bombero tin. 24 ora pa dia, 7 dia di siman nan mester ta pendiente. E bombero sèmper mester ta atento i akudí rápido na e sitio di insidente i aktua korekto. Mester di hende ku bon konosementu i bon ekipá. E mashin nobo ta hopi amplio ku diferente posibilidat,“ Gieling a splika. El a sigui konta ku e trùk nobo ta avisá na momentu ku tin algu ku no ta funshoná korekto. Pues un mekániko no mester buska e problema, e trùk mes ta indiká na unda tin problema i pa drech’é. E trùk ta sofistiká, rápido, fásil pa manehá pero kostoso, sinembargo e ta di nesesidat, Gieling a tèrminá bisando.
Despues a dirigí palabra Jos Hillen, direktor di Bonaire International Airport (BIA) i el a menshoná ku ta bai tin desaroyo pa kresementu.
Gezaghèber Edison Rijna tambe a dirigí palabra i a menshoná entre otro ku Boneiru ta poko mas sigur awor ku e trùk nobo. “Ta hopi importante pa tin trùk nobo, edifisio grandi, sinembargo spesialmente e trahadónan. Ku hendenan bon prepará, nos por ta sigur pa loke ta trata seguridat. Spera ku ta usa e trùknan solamente pa keinta nan mainta trempan riba pista di aterisahe na aeropuerto i nada mas,” gezaghèber Rijna a tèrminá bisando.
Seguidamente a papia Hubert-Jan Albert na nòmber di Minister di Seguridat i Hustisia komo manehadó di e kuerpo di brantwer den Reino, kende tambe a gradisí tur presente i pa e bon desaroyo. Despues Pader Ranolfo Goneda a hasi orashon i bendishoná e trùk nobo pa paga kandela.
KRALENDIJK – Djabièrnè atardi Kuerpo di brantwer Hulanda Karibense, BKCN, a entrodusí nan vehíkulo nobo i super sofistiká na kazèrne di brantwer. Ta trata di un Oshkosh Global Striker, manera su nòmber ofisial ta. Den presensia di bomberonan i diferente invitado a tuma lugá e aktividat kaminda algun persona a dirigí palabra. Komandante General Interino di BKCN, Albert Gieling, a papia i a menshoná kon importante ta e tarea i responsabilidat ku e bombero tin. 24 ora pa dia, 7 dia di siman nan mester ta pendiente. E bombero sèmper mester ta atento i akudí rápido na e sitio di insidente i aktua korekto. Mester di hende ku bon konosementu i bon ekipá. E mashin nobo ta hopi amplio ku diferente posibilidat,“ Gieling a splika. El a sigui konta ku e trùk nobo ta avisá na momentu ku tin algu ku no ta funshoná korekto. Pues un mekániko no mester buska e problema, e trùk mes ta indiká na unda tin problema i pa drech’é. E trùk ta sofistiká, rápido, fásil pa manehá pero kostoso, sinembargo e ta di nesesidat, Gieling a tèrminá bisando.


text:
Heeft u vragen of meer informatie nodig? Gebruik onze online contact formulier om contact met ons op te nemen.
-
Si mi salario ta consisti di un salario basico plus points/comision, e salario basico mester ta por lo menos salario minimo?
-
Con ta calcula e tarifa pa ora pa un trahador cu ta gana salario minino?
-
Si mi dunador di trabou no ta cumpli cu mi 11 ora di shortchange y e ta jamami pa bin traha mi tin derecho riba overtime?
-
Mi ta traha riba un dia di fiesta, con mi mester wordo paga?
-
Mi dunador di trabou por obligami traha overtime?
-
Mi dunador di trabou por dicidi di pagami overtime den timeback enbes di placa?
-
Pa un trahador cu su salario ta varia pa luna (p.e. e tin un salario basico plus comision) y cierto lunanan e ta riba e limite di salario, e Ordenansa Laboral ta conta un luna si y otro lunanan no?
-
Mi dunador di trabou por kita mi dia liber den siman pa dunami un diadomingo liber pa luna?


text:
Diaranson anochi a tuma luga un recepcion di apertura pa e participantenan local y internacional di CATA na Quinta del Carmen. Miriam Dabian, Area Director LATAM di A.T.A. a comparti algun palabra cu tur presente, gradiciendonan pa ta parti di CATA 32, den version presencial despues di 2 aña virtual. Minister President, Evelyn Wever-Croes y Minister di Turismo, Dangui Oduber tawata presente y a comparti algun palabra cu e participantenan, enfatisando e importancia di Latinoamerica pa Aruba y diferente iniciativa pa sigui atrae biaheronan for di e region aki. Lo sigui apoya e socionan pa asina crece e mercado Latinoamericano y sigui posiciona Aruba como marca. Ronella Croes, CEO di A.T.A. a duna bonbini na tur presente y a yama bonbini no solamente na socionan existente di Aruba, pero tambe na socionan nobo cu ta participa na CATA pa prome biaha. Diahuebs mainta e apertura oficial tawata tanto pa e participantenan cu tawata presente na Renaissance Convention Center como tambe pa e participantenan atendiendo di forma virtual. A drenta mas cu 900 registracion di partidonan cu a indica di lo kier sigui e conferencia virtual. Esnan cu no a logra asisti lo ricibi grabacion di e conferencia completo. Depues di e parti protocolario, Ronella a conta encuanto Aruba su recuperacion turistico, metanan, strategia y expectativanan pa 2022 globalmente y pa e mercado especifico di Latinoamerica tambe.
Pa Latinoamerica a amplia entre otro riba atraccion di bishitantenan di balor halto pa por yega 100,076 bisitante dividi entre Colombia, Argentina, Chile, Peru, Brasil, Paraguay, Uruguay y otro paisnan di Latinoamerica. Pa logra e metanan aki e desaroyo sostenible di conectividad aereo ta un parti fundamental di e strategia. Na 2019, Aruba tawata ricibi 11 buelo pa siman di Copa y 14 buelo pa siman di Avianca. Na e momento aki ta contando cu 7 buelo semanal di Copa y 7 semanal di Avianca. Mester remarca si cu aworaki Copa ta bulando pa Aruba cu su 737. Anteriormente Copa tawata bula pa Aruba cu e Embraer cu 90 asiento, pues e 737 cu 150 asiento sigur ta beneficioso pa Aruba. Tambe e yegada di aerolineanan nobo pa 2022 sigur ta suamamente positivo! Despues di Ronella, 3 conferensista di Latinoamerica a haci nan presentacion, enfocando riba e reinvencion di turismo. Alejandro Mahecha a enfoca riba un introduccion di criptomoneda, ‘digital wallets’ y nan uzo durante biahenan. Mariano Boaz a papia di e tema di ‘NFT’s enfocando riba e industria turistico y Daniel Perez a toca e tema di metaverso y turismo. E temanan aki ta sumamente relevante na e momento aki y e hecho di por a conecta nan cu turismo sigur ta algo cu lo por duna negoshinan den e industria un balor agrega. Pa A.T.A. ta intencion pa haci uzo di e informacion aki pa asina sigui defini e strategia di inovacion pa Aruba. A.T.A. ta gradici miembronan di parlamento, Ministernan, AHATA, AAA, socionan local y internacional como tambe prensa local pa nan presencia y participacion durante e apertura di CATA.


text:
Riba e página aki bo por haña informashon tokante kon Ministerio di Salubridat, Medio Ambiente & Naturalesa ta hinká den otro, ken ta e minister i kon pa yega na e produktonan ku e ministerio ta brinda.
Ministerio di Salubridat Públiko, Medio Ambiente & Naturalesa ta pará pa protekshon optimal i mehoramentu di salubridat na Kòrsou. Alabes realisashon di un desaroyo duradero pa komunidat en general. E ministerio ta trata di realisá su metanan entre otro ku ehekushon di lei riba tereno di salubridat.
Corona Vírùs video #2


text:
Makutu básiko
Adaptashon di Makutu Básiko
Entrante 1 di yanüari 2012 e Makutu Básiko stipulá pa Ministerio di Desaroyo Ekonómiko a drenta na vigor. E ta disponibel riba wèpsait di gobièrnu di Kòrsou. Klek aki pa mas informashon.
For di yanüari e Makutu Básiko ta kontené tambe dies tipo di fruta i dies tipo di berdura. Den tabèl 1 por tuma nota di e diferente fruta i berduranan ku ta forma parti di e Makutu:
Tabèl 1: Fruta i berdura den Makutu Básiko
Un di e fasetanan mas importante di e Makutu Básiko nobo ta, ku gobièrnu a eliminá impuesto di importashon i OB na importashon di fruta i berdura ku a keda agregá na e Makutu Básiko. Pues e dies fruta i berduranan ariba menshoná lo drenta Kòrsou liber di tur impuesto. Tambe gobièrnu a agregá i/òf adaptá e siguiente produktonan den Makutu Básiko ku ta ilustrá den tabèl 2.
Tabèl 2: Produkto agregá i/òf adaptá
1. Pasta (1 lb)
2. Cornflakes (7 t/m 7.5 i 18 oz.)
3. Batata (10 lbs),
4. Bonchi den paki (wowo pretu, kashupete (large limas), ros, di 500 gr òf ménos)
5. Lechi na paki UHT (halfvolle melk, 1 liter)
Mayoria di e importadónan di komestibel tin eksonerashon di paga OB ora e produktonan drenta Kòrsou. Tambe tin diferente produkto ku tarifa di impuesto di importashon 0%. Esaki ta konta entre otro pa produkto manera batata, hariña di pan i di funchi, galiña etc. Gobièrnu ta hasi esaki pa e produktonan di promé nesesidat no bira muchu karu pa e komunidat.
(Fuente: Monitor, 16 di yanüari 2012, Ministerio di Desaroyo Ekonómiko)


text:
Ora ta trata dianan liber oficialmente pa sectornan priva y publico, esaki semper ta trece cun’e discusionnan. Segun e ordenansa laboral tin 11 dia di fiesta, aunke cu tin diferente dia di fiesta 1 so tin un status special. Sr. Franklin Kock, director di Departamento di Labor a splica mas riba e asunto aki.
Tin e ordenansa laboral 2013 di cual esey ta e ley cu ta regla e oranan maximo cu trahadonan mag di traha pa dia, pa siman, pa cuanto siman y pa aña. Tambe e ordenansa laboral tambe ta regla e momentonan cu e trahado mester di su sosiego, pero tambe ta regla si e trahado wordo pidi pa traha durante su oranan di sosiego con e pago meter wordo haci, cual ta e compensacion di overtime. Den e momento di sosiego tambe ta regla e dianan di fiesta, segun Sr. Kock.
Dianan oficialmente festivo
Den e ordenansa laboral 2013 ta regla oficialmente e dianan di fiesta. Segun esaki tin oficialmente 11 dia di fiesta, di cual ya caba algun a pasa caba. E dianan di fiesta cu a pasa caba ta aña nobo cu ta 1 di januari, dia di Betico Croes esta 25 di februari, luna di carnaval 8 di februari, dia di himno y bandera cu lo ta dia 18 di maart. Tambe tin dia 25 di maart cu ta diabierna santo, e di dos dia Pasco resureccion cu ta 28 di maart, aña di rey cu ta 27 di april, dia di labor cu lo ta dialuna 2 di mei. Otro fechanan cu ainda mester bin ta Asuncion cu ta 5 di mei, Pasco di nacemento diadomingo 25 y di dos dia di Pasco cu ta 26 di december 2016.
Dia cu status special
Den tur e dianan aki di fiesta, e dia cu tin un status special cual ta e unico ta dia di labor, director di Departamento di Labor a indica. “Loke ta logico. Pasobra aki nos ta papiando di leynan laboral, e ora ey automaticamente dia labor ta haya un status special cu ta encera cu si dia di labor ta cay riba un diadomingo of un dia di fiesta, e fiesta di dia di labor ta hala automaticamente pe siguiente dia di trabou. E aña aki ta e caso pasobra 1 di mei ta cay riba diadomingo,” el a bisa. Esey kiermen e ora cu e celebracion di dia di labor lo tuma luga dialuna 2 di mei 2016. Segun Sr. Kock, esaki ta nifica cu e dia aki ta un dia di fiesta pa tur trahado, pero naturalmente ta bin acerca tambe cu tin trahadonan cu ta traha den tienda. E pregunta cu ta bin dilanti ta cua tienda lo ta habri of no. Esaki lo mester cay bou di e Departamento di Asuntonan Economico, segun e director. E maneho di e departamento aki ta cu di tur dia di fiesta e unico dia cu nan ta exigi pa tur tienda ta cera ta dia di labor. Pero loke cu no ta cay bou e departamento aki ta e parti di horeca, esta hotel, café y restaurant, eseynan si lo por ta habri. “Esaki lo ta logico. Nos no por lubida. Pasobra nos economia ta hopi basa riba turismo,” el a indica.
Esaki ta e sector di economia di Aruba cu ta duna turistanan servicio. Sr. Kock ta kere den e pensamento ey, e maneho di horeca ta cu e no ta wordo afecta cu e decision di Departamento di Asuntonan Economico. “Si dialuna bo mester core rond, bo mester por wak cu tur luga ta cera menos e negoshinan cu ta cay bou di e sector horeca.”
Esunnan cu lo mester traha den e sector di horeca riba e dia ey, tin un recompensa. Si tin hende den horeca ta traha riba e dia ey, segun ley nan lo wordo recompensa riba e dia ey aunke cu e ta un dia ta un dialuna di fiesta. E pago riba e dia aki lo ta uno di 200 porciento, cu ta un recompensa pa e trahadonan cu ta traha riba e fecha menciona, segun director di e departamento.
Pero por lo demas banda di e sector aki, tur otro negoshi mester ta cera pasobra mester respeta dia di labor.
Reflexiona riba trabou
E pensamento ta mas o menos tambe pa dia di labor, ta cu e legislado lo kier pa e trahado gosa di su dia mas tanto posibel riba un dia di trabou. Pa por reflexiona riba su trabou riba un dia di trabou, Sr. Kock a indica. “Esey ta e pensamento. Pero pa motibo ey a bin cu e stipulacion aki den ley. Si e cay riba un dia cu por ta un dia di fiesta of un dia liber, en todo caso e por hala pa un dia di trabou cu ta conta pa tur trahado. Esey ta e pensamento su tras.”


text:
“Mocoa tin un problema grave, por bin un catastrofe cualkier dia , cualkier nochi”, congresista representante di Putumayo a splica un aña pasa.
Un aña, 7 luna y 26 dia despues cu e congresista a papia riba un posibel catastrofe, su palabra a bira realidad, lagando Mocoa cu sentimento di tristeza y desolacion.
Desde e dia cu e congresista a pronostica e situacion ey, 5 di augustus di aña 2016, e congresista a pidi un reunion pa asina papia tocante e topico di desaster na Putumayo. “E situacion cu ta bin pa Colombia, cu temperatura halto den verano y temperatura halto y hopi yobida den invierno, ta un catastrofe, ta grave”, Guerra a declara.
“Di 13 municipio cu ta conforma e departamento di Putumayo, tur 13 ta den riesgo di desaster”, el a agrega.
Campesinonan cu a ser consulta un dia despues di e catastrofe a bisa mesun cos, cu tur autoridad tin conocemento di e riesgonan cu ta presenta na e zona ey, pa motibo di inundacion y avalancha.


text:
Den hèrfst, Dienst Uitvoering Onderwijs (DUO) lo habri ofisinanan temporal na Aruba, Kòrsou i Boneiru pa hiba kombersashonnan ku futuro studiantenan i èks-studiantenan. Tambe, DUO ta organisá enkuentronan di informashon i ta ofresé asistensia personalisá. Abitantenan di islanan ariba ta haña e oportunidat pa papia ku un empleado di DUO via chat i via yamadanan di vidio.
Ofisinanan di servisio
Di promé pa 26 di novèmber, DUO lo habri un ofisina temporal na Aruba i Kòrsou. Futuro studiantenan i esnan ku mester paga bèk por bishitá e ofisina aki sin mester tin un sita pa asina hasi tur preguntanan ku nan por tin tokante fiansa di estudio i pagamentu bèk di debe di estudio. Na Boneiru, e ofisina di servisio temporal lo ta habri di 29 di novèmber pa 10 di desèmber. Abitantenan di islanan ariba ta haña e oportunidat pa papia ku un empleado di DUO via chat i via yamadanan di vidio.
Informashon
Durante bishitá pa e region di Karibe, DUO tambe lo organisá enkuentronan di informashon pa futuro studiantenan i èks-studiantenan ku mester kuminsá paga bèk. Esnan ku no por asistí na e enkuentronan, por registrá pa un webinar ku e mes un kontenido.
Asistensia personalisá
DUO lo ke yuda evitá ku èks-studiantenan ta haña nan mes den problemanan finansiero. Pa e motibu aki, èks-studiantenan ku tin un retraso den nan pago na DUO lo haña un último oportunidat pa evitá un traslado pa un agensia di kobransa. Algun di nan a haña un oferta pa un areglo di pago. Otro nan lo haña un invitashon di DUO pa papia ku un empleado pa asina yega na un solushon personalisá.
Pa mas informashon?
Bo por haña mas informashon tokante e lokalidat i e orarionan ku e ofisinanan di servisio temporal ta habri i orarionan di e enkuentronan di informashon riba duo.nl/ bezoekantillen.


text:
MERKA — Satisfecho ku su prestashon temporada pasa, e ekipo di Lincoln Saltdogs ta bolbe firma Curt Smith pa e temporada 2016. Segun American Association of Independent Professional Baseball, Saltdogs a yega na un akuerdo ku Smith ayera. Curt temporada pasa ku e ekipo di Lincoln a logra un averahe di .294 ku 12 honron, 22 dobelete, 4 tripel i 61 kareda empuha.
Shairon Martis tambe a picha ku e ekipo di Saltdogs den Liga Independiente temporada pasa, pero ainda no ta konosi si Shairon tambe ta regresa ku e ekipo.


text: KRALENDIJK – Resientemente a papia durante reunion di konseho insular tokante abusu di ansiano. Ta notabel ku último lunanan, kasonan di violensia kontra hende di edat avansá ta oumentando. Diputado Nina den Heyer ta hopi prekupá ku e asuntu di abusu serka ansiano. E diputado a kontesta preguntanan relashoná ku e fenómeno, i a bini dilanti ku debí na e problema di ‘corona virus’, tin un oumento den petishon pa yudansa. Kombatí pobresa ta un tópiko hopi importante pa nos tur. Kada pasa un temporada nos ta wak kon ta bai ku e asuntu di pobresa. Debí na e situashon di COVID-19, ta notabel un subida pa loke ta trata petishon pa yudansa, di entre otro WEB i pago di hür di kas. Nos trahadónan sosial ta tene enkuentro den bario for di luna di yüli 2020, den diferente bario. Esaki pa por tuma nota di e hende kiko ta su nesesidat. Por komprondé ku no solamente esaki ta trese prekupashon finansiero, sinembargo tambe riba e parti mental di e hende. Por tuma nota di un oumento den yamada pa kasonan di abusu, no solamente kontra mucha i violensia doméstiko den kas entre pareha, Sinembargo maltrato di hende di edat avansá. Tokante esaki nos no ta papia awor, pasobra e ta poko tabú serka den nos komunidat. Ta algu ku nos a konstatá i e ta di sumo importansia pa duna atenshon, diputado den Heyer a bisa.


text:
Annelien Tromp-Diaz ta lider di Scouting Aruba. Bon Dia Aruba a acerca Annelien pa conoce mas tocante kico ta inspir’e, su logronan, retonan y su experiencia como hende muher influyente den nos comunidad.
Con bo ta balansa bo trabao cu bo bida personal?
Masha facil. Trabao, famia, hobby, etc tur tin nan mes box cerca mi. Mi ta atende cu nan manera mester ta, y semper mas balansa posibel. Ora mi ta na trabao, e focus ta trabao, ora mi ta na cas e enfoke ta mi famia. Si tin un emergencia, nos ta atende mes ora, y despues bay back pa e proceso normal.
Claro cu bon planning, organisacion y bon comunicacion tanto na cas como trabao, ta necesario y ta yuda.
Bo ta haya cu hende muher den bo profesion ta haya dificultad pa wordo promovi?
Mi no ta haya esey. Cada persona mester duna e maximo di su mes constantemente, e mester percura pa e empodera su mes, y si e ta sinti cu e posibilidad t’ey y e ta interesa den dje, e ta sea aplica pa e posicion, of vocifera su interes pa un promocion.
Como ser femenino kico tawata e obstaculo mas significante den bo carera?
Mi no ta kere cu tabatin dificultad pasobra mi ta un ser femenino. Tur trabao tin su complexidad, pa tanto hende muhe como hende homber, algun mas cu otro, y nada mester wordo considera como un obstaculo. Mas bien nos ta topa cu retonan den nos carera. Pero nos mester haci lo posibel pa vence esakinan, siña di nan, y sigui. Ta e retonan ta haci nos trabao mas interesante afterall.
Ken ta inspira bo y dicon?
Eigenlijk mi no tin echt un persona cu ta inspira mi. Mas bien situacionnan por inspira mi mas lihe. Ora cu como un team, nos logra nos metanan, of nos yuda otro personanan sea cu un servicio, of un persona den necesidad.
Ora mi lesa of mira con personanan ta yuda otronan den necesidad cu no ta per se un familiar, y ta haci esaki sin ningun interes, esey ta inspira mi sigur, pa ta un miho persona, pa mi duna un man na un otro den cualkier necesidad y asina ta un miho ciudadano.
Bida ta duna nos tur e posibilidad di ta un miho hende tur dia. No pa nos mes so, of pa nos estado financiero, pero pa nos comunidad.
Kico ta e conseho cu bo persona lo duna na e siguiente generacion di mucha muhenan lider
Semper kere den nan mes, y den nan potencial, keda enfoca, no bira egocentrico. Reconoce nan areanan mas debil, y traha riba esakinan. Sea pro activo. Sea humilde y fuerte alabes. Presenta bo mes. Durf tuma un risico. Sa cu como hende muhe nan por logra nan metanan, igual cu cualkier otro, trahando duro y kedando positivo. Y nunca pusha un otro abao, pa bo mes bay dilanti.
Bo a yega di experiencia resistencia ora cu bo a lidera un grupo di hende homber?
No nunca. Semper ma traha cu hende homber, y pa mi e ta mescos cu bo traha cu hende muher. Semper nos mester duna respet y nos lo ricibi respet back. Semper tin open communication, traha un base fuerte di confianza. y purba di lidera pa ehempel.
Mi mama tabata manager di un hardware store grandi pa hopi aña, den añanan 70 y 80, y trahando cu hende homber so, den un mundo di hende homber, y nunca e tabatin problema cu esaki, pasobra semper el a respeta nan cada un pa ken nan ta y pa kico nan sa. Y mi ta kere cu mi a sigui su pasonan.
Kico ta bo conseho pa e hende muhe hoben drentando den un profesion lidera pa hende homber?
Tene confianza y fe den bo mes, y mustra cu bo ta sigur di bo mes. Mantene curashi. Mustra compromiso. Pensa y mustra e actitud “Mi POR” semper y sea creativo ora mester. Y ora mester pidi ayudo of conseho, haci esaki tambe.
Unda nan lo por haya bo riba un diasabra 10or di mainta?
Normalmente mi lo ta bezig sea na nos clubhuis Savaneta of na Felipe B tromp School na Noord, despues cu m’a caba di haci mi trabaonan na cas of den mi hardin, preparando pa nos encuentronan di nos mucha muhenan den padvinderij cu ta tuma lugar merdia na Savaneta, y atardi na Noord.
Na Savaneta nos grupo ta conta cu 50 mucha muhernan di 4-17 aña y na Noord 75. Hunto cu nos lidernan femenino grandi y esnan jong, nos ta guia nos muchanan pa nan ta miho hende mañan y pa nan ta lider nan den cualkier situacion y semper kere den nan mes. Mi ta kere masha hopi den e forsa di padvinderij!
Y mi ta kere hopi den trabao boluntario pa un miho Aruba. Segun mi cu nos cada un tin e deber pa duna back na nos comunidad den trabao boluntario. Y kere mi cu no ta nada dificil. Tin asina hopi area cu mester di ayudo boluntario. Un of dos ora pa siman, no ta mucho, pero ta yuda hopi si. Y e satisfaccion cu bo ta haya, ta simplemente fantastico.


text:
Planea bo negoshi
Haci un impacto den bo comunidad
Tin biaha bo ta wak como entrepreneur solucionnan cu por yuda bo comunidad, sea cu enfoke riba gruponan menos afortuna of cu enfoke riba e proteccion di nos flora y fauna. Tin solucionnan cu un entrepreneur por comercialisa, pues por uza pa yuda nos comunidad y por gana placa cune.
Contenido
- Responsabilidad Social Empresarial
- Empresario Social (Social Entrepreneurship)
- Tur cos cu bo mester sa tocante Metanan Mundial pa Desaroyo Sostenibel (SDGs)
Responsabilidad Social Empresarial
Un compania por incorpora diferente iniciativa pa haci un impacto den su comunidad;
- Donacion general;
- Organisa actividadnan di boluntario pa e empleadonan di e compania;
- Uza productonan produci eticamente;
- Financia un campaña di promocion relaciona cu un bon causa;
- Donacion na un instancia caritativo a base di productonan bendi;
- Financia un campaña di cambio di comportacion.
Empresario Social (Social Entrepreneurship)
Con mi por bira un empresario social?
- Uza innovacion pa mi responde na necesidadnan social door di uza mi recurso financiero y/of otro tipo di recurso di mi modelo comercial, sin ningun ganashi (break-even).
- Uza ganashi di algun di mi actividadnan comercial pa sostene operacionan cu tin un proposito social of comunitario.
- Diseña un compania cu cual bo ta genera cambio social y gana placa cune.
Tur cos cu bo mester sa tocante Metanan Mundial pa Desaroyo Sostenibel (SDGs)
E Metanan Mundial pa Desaroyo Sostenibel/Sustainable Development Goals (SDGs) a wordo adopta na September 2015 door di 193 pais, incluyendo Reino Hulandes, durante un evento historico di Nacionnan Uni (United Nations).
Aruba como parti di Reino Hulandes tambe a compromete su mes na e SDGs mirando cu e SDGs ta cuadra cu Aruba su vision y maneho. Conscientisacion pa desaroyo sostenibel ta un paso importante pa implemente e SDGs na Aruba hunto cu e maneho di gobierno.
Aruba desde januari 2017 tin un Comision Nacional di SDGs cu representantenan di diferente ministerio y departamento como miembro. E Comision Nacional di SDGs tin como meta pa duna informacion di e SDGs na Aruba na comunidad, incluyendo na sector priva y na empresanan. Empresanan por contribui na e metanan aki door di por ehempel bira un empresario social cu ta tene cuenta cu e parti comercial di e negoshi pero tambe cu e SDGs.
E Sustainable Development Goals (SDGs), ta consisti di 17 meta y 169 obhetivo. Pa por implementa e SDGs na Aruba a identifica y a propone diferente programanan. E Comision Nacional di SDGs lo coordina e proceso di implementacion y lo monitor e SDGs. Lo raporta na Reino Hulandes y na Nacionnan Uni na cierto momento, tocante e SDGs, e obhetivonan y e indicadornan adapta na necesidadnan local. Por lesa mas tocante e metanan aki bao.
Descripcion di e metanan di SDG
Meta 1 Caba cu pobresa den tur su forma na tur caminda;
Meta 2 Caba cu hamber, logra siguridad di alimentacion y mehora nutricion pa tur hende y promove agricultura sostenibel;
Meta 3 Sigura bida saludabel y promove bienestar pa tur hende di tur edad;
Meta 4 Sigura enseñansa di calidad cu ta inclusivo y rasonabel y cu ta promove oportunidad di siñamento pa bida largo pa un y tur;
Meta 5 Logra igualdad di genero y duna e ser femenino mas autonomia den bida;
Meta 6 Sigura disponibilidad y maneho sostenibel di a awa limpi y bon higiena pa un y tur;
Meta 7 Sigura acceso na energia na un bon prijs, confiabel, sostenibel y moderno pa un y tur;
Meta 8 Promove crecemento economico cu ta sostene, cu ta inclusivo y sostenibel, empleo completo y productivo y trabou decente pa un y tur;
Meta 9 Construi infrastructura fuerte, promove industrialisacion inclusivo y sostenibel y fomenta innovacion;
Meta 10 Reduci desigualdad den y entre paisnan;
Meta 11 Haci cuidadnan y lugarnan unda humanonan ta biba inclusivo, sigur, fuerte y sostenibel;
Meta 12 Sigura modelonan di consumo y produccion sostenibel;
Meta 13 Tuma accion urgente pa combati cambio di clima y su impactonan
Meta 14 Conserva y uzo sosteni di ocean, lama y recursonan marino pa desaroyo Sostenibel;
Meta 15 Proteha, restaura y promove uzo sostenibel di e tera eco-sistemanan di tera, maneho sostenibel di mondinan, combati e degradacion di tera y detene y hala bek y detene perdida di biodiversidad;
Meta 16 Promove sociedadnan pacifico y inclusivo pa desaroyo sostenibel, provee acceso na husticia pa tur y crea institucionnan efectivo, responsabel y inclusivo na tur nivel;
Meta 17 Fortalece e forma di implementacion y revitalisa partnership mundial pa desaroyo sostenibel.
Pa mas informacion:
L.G. Smith Boulevard 76
Oranjestad, Aruba
Email: info@sdgaruba.com
Website: sdgaruba.com


text:
Desde 2009 pueblo di Aruba no a wordo confronta cu medida, economía di e pais no a wordo destabilisa den e forma cu esaki ta tumando luga den ultimo 9 luna y pa prome biaha desde 2009, ningún hende sa e rumbo cu nos país ta bayendo y kico lo bay pasa pa sigura nos pueblo cu cosnan lo bira positivo, lider di fraccion di AVP, Marlon Sneek ta declara.
El a sigui mustra cu e pregunta grandi na e momentonan aki, na inicio di un serie di medidanan cu gobierno MEPPORRED no tin control ariba, kico lo bay pasa den proximo luanan, sigur despues cu siman pasa gerencia di WEB Aruba NV, a informa gobierno cu mester bay aumenta prijs di awa y coriente.
“E unico reaccion di prome minister riba esaki tabata su preocupacion grandi con un carta interno asina, por a wordo publica pa medionan di comunicacion legal pero informa pueblo riba solucionnan cu su gobierno tin prepara y cu lo wordo ehecuta pa evita e aumento aki, no a wordo anuncia pa prome minister.
WEB Aruba NV ta un compania estatal, un compania cu ta di pueblo pero aparentemente pueblo no mag di haya informacion riba kico ta pasando cu e compania y kico ta bay pasa cu prijs di awa y coriente, mas ainda despues cu e mesun politiconan di e partido di prome minister, ta sigura durante di campaña electoral, c’un di su puntonan cardinal di e maneho cu su gobierno lo hiba, ta di reduci prijs di awa y coriente.
Desde 2015 gabinete Mike Eman a bin ta reduciando gastonan di gobierno, buscando solucionnan concreto ya cu bou di ningun circunstancia kier a impone medida riba pueblo pero al contrario na cantidad di ocasion, a dicidi di duna pueblo algo bek pa yuda cubri gastonan y caminda reparatietoeslag sin duda ta e miho ehempel di esaki.
A yuda famianan cubri gastonan di un aña escolar nobo, a percura pa sostene mamana soltera, duna esunnan cu ta depende di bijstand, un tiki mas espacio y a duna pensionadonan algo extra riba nan pensioen.
Tur esaki tabata posibel a base di un maneho concreto y efectivo, caminda gabinete Mike EmanI y II tabatin e determinacion cu por saca e pais dilanti, despues di e crisis real cu gobierno di MEP a laga e pais aden na 2009.
Un crisis caminda economia a cay formalemente na 2008 alrededor di 13%, desempleo a aumenta formalmente te cu 12%, inversionnan no tabata tuma luga, forsa di compra a bay atras y un stagnacion serio y peligroso den turismo di e pais, e pilar economico principal.
Gabinete Mike Eman I y II ningun momento a pensa riba introduccion di medida, al contrario a dicidi di reduci BBO cu 1.5% pa alivia e peso cu gabinete Nelson Oduber a pone riba lomba di pueblo y a busca solucionnan pa crea mas cupo di trabou, inverti miyones den enseñansa drechando scolnan cu tabata den mal estado y cu nunca a haya atencion di gabinete Oduber,” Parlamentario Sneek ta señala.
Gabinete Mike Eman II a traha duro y a logra di reduci deficit for di -9.4% na 2013 te cu -0.5% na 2017, cu ta un diferencia di 500 miyon florin den cuater aña, pues cu ta 125 miyon pa aña, sin cu mester a tuma medida, sin cu mester a hinca man den cartera di pueblo pa logra esaki.
“Medidanan di partido MEP ta bay haci net lo contrario caminda lo saca mas cu 125 miyon florin for di economia pa aña, y e ta saca e placa for di saco di famianan cu ta bay sinti e perdida di forsa di compra. E placa ta bay sali di comercio y industria cu ta bay tin menos placa pa inverti, menos pa paga trahadornan, menos pa mantene servicio, menos pa expande y crea trabou nobo. Esaki ta bay tin como consecuencia cu ta bay tin menos espacio pa mehora e contractnan di trabou.
Companianan ta bay por inverti menos y esey kier men cu menos hende lo haya trabou y hasta por bay perde trabou dor di falta di inversion y mantencion y desempleo lo subi dor di esey. Dor di cu forsa di compra di tanto famianan como di companianan ta cay cu mas cu 10%, comercio y companianan lo bende menos y haya menos entrada.
E spiral negativo di caida di entrada, caida di inversion, aumento di desempleo, perdida di forsa di compra den tur sector lo wordo sinti tur caminda y esaki no ta un prognostico negativo pa spanta hende pero esaki ta loke ta sosode cu cualkier economia y mercado laboral ora un gobierno tuma medidanan asina pisa,” Parlamentario Marlon Sneek a declara.


text:
Hulanda?
Stò'i nèk!
Awor tambe disponibel na ingles
Si bo ke bai Hulanda, studia i terminá ku un diploma den bo man, e buki akí ta pa bo! Un guia yená ku entre otro:
- Historia real di studiante i èks studiante
- Informashon tokante e idioma i kultura hulandes
- Lista di kontrol (checklist) pa e promé luna na Hulanda
- Tep pa dil ku sèn, heimwé i soledat
- Lista di deseo (Bucketlist) pa disfrutá di dje na Hulanda
Ku e buki akí komo bo guia, bo ta kuminsá prepará na tempu, bo ta tuma kontrol di bo bida i lo bo ta satisfecho ku e bibá ku bo ta forma komo studiante. Si bo ta bai, bai p’é!
“Mi ta spera e buki aki sirbi pa yuda studiantenan pa prepará pa nan emigrá pa Hulanda, i saka lo maksimo di nan estadia. Mi soño ta pa nos tin mas i mas yu di tera eksitoso i ku orguyosamente por regresá bèk pa aportá na nos país.”
Marhainska W.
Sakoetoe


text: Willemstad – Djaluna 20 di desèmber 2021 otro detenshon a tuma lugá den e investigashon Inex 2.0. Tim di Aresto a detené e hòmber (38) den su bibienda debi na su envolvementu den e robo di droga for di warda di polis Rio Canario. Ta sospechá e hòmber di benta di e droga hortá pero tambe di envolvementu den ehekushon di e robo. E detenshon aki ta sigui dos otro ku a keda hasí dia 15 i 16 di desèmber. E sospechosonan ku a keda detené anteriormente entretantu a wòrdu presenta dilanti hues-komisario i lo sigui detené den SDKK. Ta investigá mas profundo e relashon entre e tres detenidonan.No ta ekskluí ku lo tin mas detenshon den e kaso aki. E hòmber ta detené bou di restrikshon i lo ser presentá dilanti hues komisario e siman aki. Den interés di e investigashon no por duna mas informashon na e momento aki.


text: E konsehalnan Din Domacassé i Edison Ellis a bai kurso di papia den públiko. Ta algu bon i e maestro ku a duna e kurso ta unu ku konosé e materia. Ta di aploudí ku tin e kurso aki. Sin ku e konsehalnan a mustra nan abilidat riba e tereno di papia den públiko por a tende kon a hasi chèrchi. Nan sigur ta ehèmpel di konsehalnan ku ke hasi nan trabou na un manera bon i dokumentá riba e tereno ku nan ta dominá. Papia den Konseho Insular ta distinto ku papia na bar, snèk i bou di palu. Kisas no ta konosí ku e dos konsehalnan sa tambe ki momentu mester hiba debate, pero lamentablemente debatenan ta sumamente tiki den konseho Insular. Papia den públiko i debatí no ta fásil i ta rekomendabel pa den enseñansa sigur den klasnan di èksamen esakinan ta den kuríkulo. Mi ta di opinion ku ta bai tende mas di e konsehalnan Domacassé i Ellis nan momentu ku nan materia ta tópiko di diskushon den Konseho Insular. Awor ta na partido MPB pa duna seshon di papia den públiko i kon hiba debate i kon lesa dokumentu. Si tur ku ta aspirá pa subi lista i yega na drenta Konseho Insular ta bon pa bai kurso.Esaki ta importante pa pueblo sa pa ken vota. Tempu di yena lista pa impreshoná a pasa. Bonaire mester di konsehalnan ku por papia den públiko i hiba debate ku polítikonan di otro isla i Hulanda. Mi ta duda ku esnan ku ta hasi chèrchi por hiba debate i papia den públiko.


text:
dañamentu di kuminda (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 287 bia
- deskripshon: Kuminda ku ta den proseso di dañamentu tin un holó malu i e ta kambia di koló òf smak i asina bo ta haña sa ku el a daña i ku bo no por kome nan mas. Ademas si bo kome kuminda dañá, òf kuminda ku tin bakteria den dje, bo por bira malu. Bo stoma ta kuminsá wal i bo ta haña doló di barika.
- putrifakshon
- hulandes: bederf, ontbinding, verrotting van voedsel
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
dañamentu di kuminda
anterior i siguiente
-
anterior: dañamentu
-
siguiente: dañando
buska
palabra mas resien
palabra mas mirá


text:
WILLEMSTAD — Xaverianen a bini desidido i a empatá e seri ora ku nan a derota Stakamahakchi den e di dos wega di play-off semi final. E wega a kuminsá ku un promé set ku a terminá 27-25 na fabor di Staka pero Xaverianen ta bin bek den e di dos set i ta gana esaki 25-18 i den di tres set nan a mantené e preshon riba nan kontrinkante i ta gana e set final 15-9 i ta forsa un wega desisivo djadumingu awor.
Den e otro banda di e semi final klase A Femenino. Shuatanari ta kaba ku tur speransa di Watakeli ora nan a gana ku skore di 2-0 (26-15, 25,15) Shutanari ta pasa pa e seri final di klase A pendiente di nan kontrinkante ku tin ku bira sea Xaverianen of Stakamahakchi.
Den klase A Maskulino tambe ta tin bon bataya ayera ora ku Titus ku ta dilanti den e seri a sufri un derota sensibel na man di e hóben ekipo di Green Tigers ku a empatá e seri i wega desisivo lo tuma lugá den fin di siman entrante skore final 2-1 (25-20,16-25 i 15-13 den e ultimo enkuentro di ayera, Wata ta pasa pa e seri final ku un viktoria fásil riba Xaverianen ku skore di 2-0 (25-5, 25-19).
E kampionato ta kontinuá djarason ku 2 wega di semi final den klase superior. Shuatanari lo enfrentá Hurricane i Watakeli lo topa Green Tiges . Ámbos wega ta programa pa kuminsá 19:45.


text:
Moda ta un lenguahe mundial. Sin bisa un palabra, locual bo ta scoge pa bisti ta transmiti un mensahe instantaneo. For di un edad hoben Ali tabata compronde esaki y su destino semper tabata pa yuda otronan compronde e lenguahe di moda. E aña aki e ta celebra 5 aña desde cu el a lansa su mes y su plataforma “Zhuzhed by Ali”. Durante e periodo aki el a siña hopi y tambe a asisti hopi hende, conoci y desconoci pa logra transmiti e mensahe cu nan tabata desea pa medio di locual nan ta bisti.
MODA Y SU MENSAHE
“Moda p’ami ta un vehiculo pa comunica bo ideanan”. Bo por ta un stay at home parent, un artista of un lider den bo trabou of comunidad. “Mi kier pa nos comunidad siña con pa uza moda pa manda mensahenan positivo, poniendo enfasis riba nos caracter y zjeito pa bida”. Pa e siguiente 5 añanan Ali su meta ta pa e tin un impacto mas grandi den e manera con profesionalnan ta presenta nan mes na trabou y e lo kier defini e standard den vestuario pa nos como un pais caribense. Hopi di nos normanan ta Europeo y mientras tanto nos clima y tambe Covid ta cambiando kico ta practico den nos cultura. Mi lo kier habri e combersacion pa nos por tin un dress code profesional cu ta representa e karakter di nos hendenan”.
Cualkier persona hoben eyfo cu tambe lo kier crea su mesun profesion of carera manera Ali, e ta conseha pa djis cuminsa. “Esey ta e parti mas dificil, cuminsa cu algo cu kisas niun otro hende no ta haciendo, mi lo conseha pa tuma esey como e challenge pa diseña e carera cu nan lo kier y keda lucha pa logra excelencia tur dia di nobo!”


text:
The content originally appeared on: Diario
Frans Ponson
ORANJESTAD (AAN): Manera cu DIARIO a trece dilanti caba na comienzo di luna di Augustus 2022, e grupo local di ‘Comerciantenan Uni Aruba’ (CUA) durante un conferencia di prensa, a trece dilanti un preocupacion cu nan tin encuanto e sistema di fracturacion di Aduana di Aruba, unda cu ora bo cumpra algo cu tin descuento riba dje, e instancia local ora di importacion “no ta acepta e descuento” ey.
Frans Ponson, Presidente di CUA a splica cu nan a haya hopi keho di comercio cu esaki ta socede masha hopi mes. Pesey a expresa nan preocupacion pa cu e forma cu ta cobra Impuesto di Importacion, incluyendo e hecho cu ta hasta cobra e impuesto aki riba e prijs di shipping, y tambe e famoso “douanewaarde”, cu ta un ley unda cu nan por pone nan prijs desea.
E kehonan aki a haya oido! Pasobra Aduana Aruba a percura pa yama un reunion cu Comerciantenan Uni Aruba pa papia riba e asunto.
Frans Ponson di CUA, a indica cu e reunion a bay basta bon. “Nan a nan trece nan punto pakico nan no por acepta e prijs di descuento, pasobra leynan ta anticua,” Ponson a bisa encuanto reaccion di Aduana.
Di nan banda, Comerciantenan a trece nan puntonan hunto cu expertonan huridico, pa mustra pakico e prijs di descuentonan aki for di exterior mester wordo acepta awendia.
Ponson a considera e reunion como uno exitoso. Na final Aduana a indica cu nan lo bay bek sinta cu nan grupo, y nan a sali dilanti bisa cu entrante awor, nan ta cuminza acepta e prijsnan di descuento cu e importadornan di Aruba de vez en cuando ta haya di e agencianan internacional.
E president di Comerciantenan Uni Aruba a splica cu nan grupo ta uno hopi critico, y ora cu nan ta notando algo cu no ta corecto, of cu tin hopi espacio pa coreccion, nan lo sali dilanti y bisa esey tambe.
Awor cu Aduana Aruba a indica cu nan lo cuminza acepta esey, a pone Ponson y demas comerciantenan bira hopi contento.
“Nos ta contento cu Comericantenan Uni a haya oido, y cu Aduana a sali dilanti cu nan lo bay acepta e descuento. Nos ta bisando esey awor pa tur hende haya sa di esey.”
“Si abo so ta haya un descuento, esey no ta valido. Pero si riba Amazon, eBay, of cualkier portal di Internet ta tur hende ta haya e descuento, y bo por mustra cu bo credit card cu ta esey bo a paga, Aduana Aruba desde awor ta bay acepta e descuento ey, y esey nifica cu bo ta bay paga impuesto di importacion riba e prijs ey.”
Ponson a sigui bisa: “Pues si pa Black Friday venidero, e TV di $400 bo a logra haye pa $300, e ora bo ta bay paga e impuesto di importacion riba esey awor.”
Aki Frans Ponson a subraya, cu esaki ta un logro pa Comerciantenan Uni Aruba. “Pero corda cu nos no ta bringa pa comercio so, sino pa henter e pais Aruba, como cu si pueblo tin menos placa den saco e ora comercio tambe ta haya menos. Pues den e caso aki e ta un ganashi pa henter pueblo, pasobra aworaki nan ta bay resta mas placa debi cu ta paga menos na impuesto di importacion, y asina ta yuda e comerciantenan tambe.”
Comerciantenan Uni Aruba awor ta duna danki na Gobierno cu a duna nan oido, y cu Aduana Aruba a caba di habri un relacion nobo cu bon contacto y cu na final a sali den un decision positivo. “Pesey nos ta bin dilanti tambe y gradici, ora Gobierno ta haci algo cu ta beneficia tur hende,” Ponson a bisa.


text:
SVb Ta Sigui Mehora Servicio Pa AOV
April ta introduci division di Pensioen di parehanan casa.
Banco di Seguro Social, SVb ta bay dividi gradualmente e suma di pensioen di tur pareha pensionado casa cu anteriormente no a aplica pa esaki. E division di e pensioen no lo tin influencia riba e suma total di pensioen cu e pareha tabata ricibi. E parti di cada pensionado den e pensioen di pareha ta keda calcula individualmente, dependiendo di e añanan cu e persona a biba na Aruba entre su edad di 15 aña te cu e edad di pensioen.
Banco di Seguro Social, SVb, den cumplimento cu articulo 4 di e richtlijn 79/7/EEG di Comunidad Europeo, conforme decision di di Colegio di Apelacion di AOV/AWW, a inicia e proceso di dividi pensioennan di parehanan casa, di cual ambos tin derecho riba pensioen di AOV.
E articulo 4 di e richtlijn menciona di Comunidad Europeo ta indica cu gradualmente lo mester introduci, conforme principio di derecho internacional, trato igual entre hende homber y hende muher riba tereno di seguridad social.
Colegio di Apelacion di AOV/AWW a determina cu e articulo 4 aki tin forsa di ley na Aruba y mester keda aplica.
E articulo 4 aki ta encera cu cada persona casa, individualmente tin derecho riba pension di AOV. Den cumplimento di e principio di derecho internacional aki, SVb, a inicia e proceso di otorga cada persona casa cu tin e edad di pensioen y cu ta cobrando un pensioen di AOV hunto cu su pareha, directamente e parti di e pensioen di pareha cu ta corresponde na e persona.
Pa e pensionado esaki ta encera cu e pensioen di pareha casa cu ta wordo paga hunto y na un solo persona lo wordo dividi entre e persona ey y su casa, cu tambe a yega e edad di pensioen. Actualmente e suma di AOV esta e pensioen di biehes pa pareha ta Afls 1.780,=, den caso cu tur dos persona a biba entre nan 15 aña di edad y edad di pensioen na Aruba. Cu e aplicacion di e division di pensioen, cada un lo ricibi un suma di pensioen calcula separadamente den proporcion na e cantidad di añanan acumula di pensioen cu cada pensionado tin derecho riba dje.
E suma di pensioen di cada pensionado lo keda deposita riba e mesun cuenta di banco cu ta wordo uza actualmente. Ora di controla e cuenta di banco lo por observa dos suma cu a keda deposita.
Si e persona cu awor ta bay ricibi su pensioen separa for di su casa ta desea pa e suma di pensioen wordo deposita riba un cuenta di banco separa, por acudi libremente na Departamento di Pensioen pa haci e cambio aki.
Departamento di Pensioen di SVb ta situa na Oranjestad den Vondellaan 21 y na San Nicolas den Bernhardstraat 67C edificio di SVb San Nicolas.
Ta hopi importante pa tuma nota cu SVb su oficinanan di pensioen ta sera pa publico na Oranjestad riba diaranson merdia y na San Nicolas diaranson henter dia.
SVb ta spera di e informa comunidad suficientemente riba e materia aki.


text:
KRALENDIJK – E lancha Nabarima ku ta den golfo di Paria ta kousando tenshon pa islanan ABC. E lancha ta den problema i por kuminsá laga krudo bai, loke ta un problema serio. Havenmeester Gunther Flanigen, a konta di e situashon i algun senario.
“E lancha FSO Nabarima ta den problema i nos tin e situashon na bista ya pa algun siman. Ta trata di un lancha ku ta kargá ku petroli i e no por nabegá riba su mes. (otro barku mester rank’é). Debí ku ta trata di un barku di Merka den teritorio di Venezuela, ta pone (debí na nan problemanan ku otro) no por saka e petroli. Esaki ta e motibu ku poulatinamente e barku su estado debí na falta di mantenshon a kuminsá bai atras i a kèntel di banda. Esaki a hala basta atenshon riba tereno internashonal i Boneiru tambe a tuma nota di esei. Huntu ku Rijkswaterstaat na Hulanda, Boneiru ta atendé ku e situashon si resultá ku e lancha laga petroli bai riba laman i e yega kosta di Boneiru. Venezuela i Trinidat & Tobago ta kaminda ku promé e zeta ku sali for di e lancha ta yega.
E posibilidat pa e petroli yega den e área di Karibe ta posibel, sinembargo e lo por yega Boneiru, pero no asina desastroso. E lo ta algu similar di loke a yega Boneiru kaba algun aña pasa. No ta fásil wanta e bala nan di petroli ku lo por yega nos kosta. Esaki debí ku e bala di petroli ta poko bou di awa te na momentu e yega un kosta. Ta dura mas o ménos 2 pa 3 siman despues ku e lancha kuminsá basha petroli den laman, pa e yega den nos área.
Tin un plan di akshon. Pues e preparashon ya ta andando kon pa por atendé ku e situashon si esaki ta e kaso ku petroli yega nos isla i pa por tin sufisiente material pa hasi limpiesa. E lo ta un situashon fastioso, sinembargo nos ta purba pa hasi tur posibel pa atendé mihó posibel. Lac, Sorobon i Lagun tin prioridat si dado kaso e balanan di petroli alkansá nos kosta. Último informashon internashonal ku nos a tende di dje; tin un kompania ENI di Italia ku a yuda Venezuela pa stabilisá e lancha pa evitá problema ku e ta senk. Debí na e problema di e pandemia di Covid-19, ta hasi e parti organisatorio poko difísil, sinembargo tin palabrashon hasí, si Boneiru no por atendé ku e situashon tin un akuerdo di ayudo profeshonal for di Merka pa duna un man. Awor ta di warda i sigui monitòr e situashon i spera nada sosodé ku e lancha Nabarima”, havenmeester Gunther Flanigen a bisa.


text:
WILLEMSTAD — Siman pasa tabata nos atletanan bou di 15 aña i e biaha aki ta toka na nos atletanan riba 15 aña lo selebrá dia internashonal di atletismo.
Un total di 10 klup afiliá na e federashon di atletismo di Kòrsou a djòin otro pa un total di 60 atleta femenino i 88 atleta maskulino. Huntu ku e atletanan aki lo tin e 8 mihónan di kada kategoria ku a kompetí siman pasa.
Manera semper ta e kaso den atletismo lo tin karedanan di diferente distansia kuminsando for 100 meter te ku 3000 meter. Tambe lo tin e kareda di 100 i 110 meter ku opstákulo. Despues di hopi aña atletismo di Kòrsou lo tin mas 30 atleta kompitiendo riba e distansia di 100 meter. Miéntras ku riba e distansianan di 800, 1500 i 3000 meter nos lo tin mas ku 25 atleta kompitiendo. Rashid Rosalina ku ke pone un marka nobo riba e distansia di 800 meter tambe lo ta den kompetensia.
Den eventonan di salto haltu, largu i tripel e biaha aki nos lo tin diferente partisipante. Entre nan nos lo tin Nasya Ramirez di 14 aña i Jaden Bernabela di 16 aña ku kada un kaba di establesé un rèkert serka nos atletanan bou di 18 aña den respektivamente bula leu i bula haltu durante di Carifta Games na Grenada.
Pa loke ta trata nos lansadonan di bala di heru, sper i disko, e biaha aki lo tin un kantidat rekort di partisipante; kuminsando for di 14 aña miéntras ku esun di mas grandi lo tin 73 aña. Esaki ta un indikashon bon kla ku atletismo tá e deporte mama.
Entre e partisipantenan aki lo tin tambe presensia di e veterano Bob Esprit riba bala di heru. E veterano di Boneiru Eduard “Watty” Pourier tambe ta na Kòrsou sali kontra di nos atletanan master. E evento di pushamentu di bala di heru lo ta djabièrnè 07:00or den SDK. Lansamentu di sper i disko lo ta djasabra 14 di mei riba e fasilidat pariba di SDK di 2or pa 5or di atardi.
E kompetensia aki lo sirbi tambe komo preparashon di nos atletanan ku lo ta den Kampeonato MCB Atletismo Kòrsou ku lo tuma lugá dia 10 i 11 di yüni próksimo.
E evento lo ta djabièrnè 13 i djasabra 14 di mei den Stadion Ergilio Hato di SDK. Ámbos dia e kompetensia lo ranka sali 5.30or di atardi i lo terminá 9:30or di anochi. Na final di ámbos dia lo tin diferente kareda di relevo.
Entrada pa públiko en general lo ta dos (2) florin pa persona. Karchi lo ta optenibel na entrada di stadion Ergilio Hato.
Nos atletanan ta konta ku Kòrsou su apoyo.


text:
WILLEMSTAD — Manera ya ta konosí nos selekshon nashonal tin 2 evento grandi na kaminda. E promé lo ta nos partidonan den e buèlta final di e Scotiabank Caribbean Cup ku lo tuma lugá na Martinique di 22 pa 25 yüni 2017.
E paisnan ku ta den nos pul ta lo siguiente;
- Jamaica
- Martinique
- Kòrsou
- Frans Guyana
E promé partido lo ta dia 22 di yüni 6’or di atardi entre Jamaica i Frans Guyana miéntras e segundo partido lo ta 8or di anochi, kaminda nos selekshon nashonal lo enfrentá e ekipo anfitrion, Martinique.
Djis despues nos selekshon lo mester enfrentá Mexico, Jamaica i El Salvador ku ta e 3 pais nan ku huntu ku Kòrsou ta forma parti di grupo C di Gold Cup 2017.
E promé ronda di weganan lo tuma lugá den 9 stadion na 9 siudat di Merka di 7 pa 16 di yüli 2017 i esaki nan ta lo siguiente;
7 yüli, Grupo A – NY/NJ – Red Bull Arena (Harrison, NJ)
8 yüli, Grupo B – Nashville – Nissan Stadium (Nashville, TN)
9 yüli, Grupo C – San Diego – Qualcomm Stadium (San Diego, CA)
11 yüli, Grupo A – Houston – BBVA Compass Stadium (Houston, TX)
12 yüli, Grupo B – Tampa Bay – Raymond James Stadium (Tampa, FL)
13 yüli 13, Grupo C – Denver – Sports Authority Field (Denver, CO)
14 yüli 14, Grupo A – Dallas – Toyota Stadium (Frisco, TX)
15 yüli, Grupo B – Cleveland – FirstEnergy Stadium (Cleveland, OH)
16 yüli, Grupo C – San Antonio – Alamodome (San Antonio, TX)
Despues di e promé ronda ta sigui e partidonan di ‘knockout’ ku lo ta den 5 stadion den 5 siudat di Merka.
Kuart final,19 yüli; Philadelphia – Lincoln Financial Field (Philadelphia, PA)
Kuart final,20 yüli; Phoenix – University of Phoenix Stadium (Glendale, AZ)
Semi final, 22 yüli; Dallas – AT&T Stadium (Arlington, TX)
Semi final, July 23 yüli; Los Angeles – Rose Bowl (Pasadena, CA)
Final, 26 yüli; Bay Area – Levi’s Stadium (Santa Clara, CA)
Skema di weganan Grupo C:
Pues preparashonnan ta kontinuá e siman aki ku yegada di nos hungadónan residensá den eksterior pa djòin esnan lokal i sigui ku training nan pa e gran eventonan aki. Djarason, 22 di mart pa 8’or den Stadion Antoine Maduro nos selekshon lo enfrentá e selekshon di El Salvador den un partido amistoso. Despues di e partido aki nos lo tin diferente partido amistoso ku diferente pais pa sigui prepará pa e final di Scotiabank Caribbean Cup i Gold Cup 2017.
Nos muchanan ta konta ku sosten di hinter e pueblo di Kòrsou, djarason awor 22 di mart 8’or di anochi den Stadion Antoine Maduro! Sali ku bo bandera di Kòrsou, bo t-shirt, bo shal i bin apoyá nos hungadónan komo e number 12!


text:
KRALENDIJK — Dia 3 di mei 2021, mi a dirigí un karta na Kolegio Ehekutivo relashoná ku e proyektonan di renobashon di waf di Chachacha i e waf di piskadó na Playa Pabou. Tambe mi a puntra si tin plannan pa drecha e waf na Sorobon i si lo konstruí slepwaynan na Playa Frans i Te Amo Beach.
Te ku dia di awe mi no a risibí ningun kontesta riba e preguntanan ku segun ami lo mester ta masha fásil pa kontestá i asina informá Raad tokante ehekushon di sierto proyektonan i plannan pa proyektonan ku ta na bienestar di pueblo Boneriano. Ademas esaki ta duna kontenido na e prinsipio di transparensia di gobernashon i evitá diskushon- i spekulashonnan innesesario riba retnan sosial. A ubiká e servisio di informashon den un lokalidat sumamente moderno, luhoso i kostoso; nos mester por laga e servisio funshoná tambe optimalmente, informando e pueblo di desaroyonan den nos komunidat.
Den e dianan tras di lomba mi a tuma nota atrobe di un kantidat di diskushon i spekulashon riba e proyekto di renobashon di e waf di Sorobon. No tin duda ku e waf meresé atenshon urgente den kuadro di seguridat, pero tambe den kuadro di fasilidatnan pa nos piskadónan ku ta un sektor primario pa nos pueblo.
Pa trese klaridat den e proyekto aki i e proseso i prosedura ku a kana, mi ta hasi uso di nos Reglamentu di Òrdu, artíkulo 45, pa hasi algun pregunta i ta urgi gobièrnu pa kontestámi oral, al kaso, den e próksimo reunion públiko di Konseho Insular:
- Kolegio por duna Raad un splikashon detayá di e proyekto aki?
- Tabatin destaho públiko òf “ onderhandse gunning” pa e proyekto aki?
- Kolegio por fasilitá Raad, e bestèk i e presupuesto aprobá pa e proyekto aki?
- Kuantu kompania a inskribí pa e proyekto?
- Kua kompania a haña e aprobashon pa ehekutá e proyekto?
- Ken òf kua kompania a keda enkargá ku supervishon di e proyektonan?
Mi ta spera ku den un tempu relativamente korto Kolegio lo por fasilitá Raad e kontestanan riba e preguntanan menshoná i de paso kontestá tambe esnan hasí den mi karta di 3 di mei 2021.


text:
Celebracion di 18 di Maart ta uno nacional pa uni pueblo
E aƱa aki celebracion di nos fecha nacional tin un caracteristica special ya cu ta wordo conmemora 40 aƱa di nos Himno y Bandera...
Himno nacional
E himno di Aruba taāAruba Dushi Tera ā skirbi den aƱa 50 door di Juan Chabaya (Padu) Lampe cu un composicion di Rufo Wever....
18 di maart dia di Himno y Bandera di Aruba
E dia nacional mas importante di Aruba ta dia di Himno y Bandera. E aƱa aki Aruba ta celebra 40 aƱa di Himno y Bandera...
Poeta di Patria
Invitacion pa e actividad di Poeta di Patria 2016 cu lo tuma luga dialuna 14 di maart 2016 for di 6pm den Fort Zoutman....
18 di maart
Aruba celebrando e luna aki 30 aƱa Status Aparte y 40 aƱa di Himno y Bandera. Den e potret por mira Aruba su monedanan y biyetenan di...
12Page 2 of 2


text:
Management, Staf y Departamento di Aduana Aruba ta felicita un grupo di colega cu a cumpli 30 aña den servicio diahuebs ultimo 1 di september 2022. Den presencia di Minister di Finansa, sra. Xiomara Maduro, Director di Aduana, sr. Roderick Croes, Chefnan di seccion, Management Team y invitadonan, a haci entrega di nan decreto gubernamental y un regalo pa nan 30 aña di servicio.
Ta trata aki di coleganan:
- Edgard Croes
- Elaine Riley
- Enrico Soto
- Marilyn Webb
- Llasmira Infanzon
- John Tromp
- Deyanira Ras
- Randolph Kock
- Rosalda Flanegin
- Xiomara Molina
- Ronnie Kelly
- Juan Marin
- Hubert Simileer
Durante 30 aña nos coleganan a desplega un carera ehemplar y a sa di “go the extra mile” pa aporta positivamente na nos Departamento.
Nos ta gradici nos coleganan pa e lealtad, desempeño, y atencion pa comunidad y ta desea nan exito, perseverancia y sabiduria pa sigui cu nan carera.


text:
WILLEMSTAD — Federashon di Basketbòl Kòrsou, CuBaFe ta anunsiá ku weganan pa Kampionato Nashonal Di Basketbòl di Kòrsou, 2016-2017, ta bai kuminsá djasabra 17 di desèmber benidero. Direktiva di e federashon, ni maske ku nan a ser konfrontá ku algun opstákulo, despues di 5 luna, ta start ku su temporada di kampionato nashonal 2016 – 2017, manera a ser primintí. E kampionato lo ser dediká na Maurits “Papi”LaBast. LaBast ta e legendario hungadó (Olympic) i entrenadó di basketbòl kende a fayesé na Oktober di e anja aki, ku na dezember 1972 a pone un rekort di 94 punto di score den un wega.
Federashon di basket por mira atras riba un eksitoso temporada di basket 2015/2016, ku a sa di yena e tribuna di Sala di Deporte Errol Rooi na Sentro Deportivo Kòrsou, kaminda mayornan i un públiko grandi, por a gosa di e weganan final di e muchanan kategoria 11, 15, 18 i tambe e enkuentronan elektrisante entre Gators i Spartacus.
Presidente di CuBaFe, sr. Eelco Gonet a informá ku en prinsipio, e kampionato, tabata pa start 4 Novèmber manera e la wòrdu di schedule for di komienso di e aña aki. Direktiva a hañ’e konfrontá ku hopi aspekto organisatorio ku tabata fuera di su falta, i mester a posponé e fecha di apertura 3 bes. Naturalmente esaki ta pone demasiado peso riba miembronan di Direktiva, ku boluntariamente ta duna nan tempu, pa organisá, engrandese, i desaroyá e deporte di basketbòl na un forma organisá i debido”.
Banda di e kampionato nashonal por menshoná ku federashon tin su plan di maneho di 2017 – 2018 kla. Esaki lo wòrdu trata den e promé reunion statutario den luna di Yanüari 2017. E plan di maneho tin 4 punto di lansa esta; 1) Formashon tékniko di coachnan, eksigensia di “wedstrijdregelmenten” nobo, 2) Formashon di arbitrahe pa tur kategoria, 3) Plan di bario i skol pa yega na ekiponan di region, 4) Formalisá un kuadro di un “Optimale Competitie Model” pa CuBaFe. Den un anja Direktiva a:
- Organisa kampeonato despwes di 7 anja
- formalisá statuto nobo di e federashon. Esaki tabata nesesario pa kumpli ku stipulashon di Federashon Olímpiko di Kòrsou, i ademas leinan konforme BW 2., i kupa meta pa afiliashon internashonal
- re-inisiá e proseso pa CUBAFE bira miembro di FIBA. CuBaFe tabata miembro pero a pèrdè e miembresia aki na òktober di aña 2010. Esaki pa motibunan di kambionan di struktura estatal ora ku Antia a stòp di eksistí’.
Federashon ta trahando duru, ku hopi dedikashon i seriedat pa trese CuBaFe bek den e spotlight positivo, despues di un temporada atministrativo finansiero i organisatorio kaótiko, entre 2007 – 2014, ku e direktiva anterior no por responsabilisá, no opstante di e medionan finansiero ku patrosinador a pone.
Den un moshon di reunion general, di 14 Juli, 2016, miembronan a obliga Direktiva pa atendé e asuntu aki na un forma debido. De e dianan aki Direktiva lo saka tur informashon pa ku e apertura di 17 Dezember 2016. Fanátikonan di basketbòl keda pendiente, paso 2017 tin masha hopi kos bon na kaminda. Direktiva di CUBAFE ta gradisí tur boluntario, ku a sostené e deporte di basketbòl i espesialmente Banco Di Caribe NV i FDOK.


text:
WILLEMSTAD — Liga MCB Promé Divishon ta yegando su Gran Final i djadumingu próksimo, 17 sèptèmber 2017, e ekipo kampion di Liga MCB Promé Divishon 2016 lo topa e ekipo supkampion di Liga MCB Promé Divishon 2016 un biaha mas! Si, asina mes…Centro Dominguito lo bolbe topa Scherpenheuvel den Stadion Antoine Maduro pa 6’or di atardi durante e Gran Final di Liga MCB Promé Divishon 2017!
Porta nan di stadion lo habri for di 4’or di atardi i pa 4:15pm lo bai tin un tremendo partido di dama entre SUBT i Vesta. Kòrda yega trempan pa evitá tráfiko.
E partido final ta inisiá 6’or i lo bai tin diferente premio atraktivo durante pousa ku animashon musikal di un DJ.
Karchinan adelantá pa Liga MCB Promé Divishon su Gran Final ta kosta fl.10,- pa adulto miéntras mucha di 6 te ku 12 aña i 60+ ta paga solamente fl.5,-. Karchinan adelantá ta optenibel entrante awe, na FFK bou di ora di ofisina.
Dia di e partido lo tin karchinan optenibel na e lokètnan di Stadion Antoine Maduro for di 10’or di mainta i e preis pa esaki nan ta fl.12.50 pa adulto miéntras mucha di 6 te ku 12 aña i 60+ ta paga solamente fl.5,-.
Un pida chikí di e trayektoria di Scherpenheuvel:
E ekipo di Scherpenheuvel a promové pa Liga MCB Promé Divishon na fin di Liga MCB Segundo Divishon 2014 derotando e ekipo di C.H. Mahuma ku e skor di 1-0 den e wega final i mas despues durante e weganan di promoshon/degradashon kontra Vesta, nan a sa di gana Vesta den tur dos wega ku skornan respektivamente di 1-0 i 2-1.
Pues den 2015 Scherpenheuvel a militá den Liga MCB Promé Divishon i a finalisá despues di e dos promé buèltanan regular na puesto nr. 8 ku 12 punto; produkto di un wega ganá, 9 empata i 8 wega perdí.
E weganan kontra Centro Dominguito ta tin e siguiente resultadonan:
Un pida chikí di e trayektoria di Centro Dominguito:
Centro Dominguito den 2015 ta tin un tremendo aña i nan a bai ‘di punta pa punta’ ku:
- nr. 1 kampionato regular;
- nr. 1 despues di buèlta di 6;
- nr. 1 despues di buèlta di 4;
- Kampion di Liga MCB promé Divishon 2015 despues di a derotá CSD Barber ku skor di 4-2.
Aña 2016:
Den e aña’ki e dos ekiponan ta tin e siguiente posishon riba e tabla di posishon despues di e buèltanan di e kampionato:
Den e wega final Centro Dominguito ta vense e ekipo di Scherpenheuvel ku skor di 2-1 i ta titulá kampion di Liga MCB Promé Divishon!
E skor di e partidonan tabata lo siguiente:
Aña 2017:
Den e aktual kampionato e resultadonan tabata lo siguiente:
Resúmen:
E ekiponan a enfrentá otro na 11 okashon i Centro Dominguito a gana 5 wega, miéntras Scherpenheuvel a logra un viktoria na 3 okashon.
Den tres wega ta tin un empate.
Centro Dominguito lo bolbe titulá su mes kampion òf Scherpenheuvel lo bai kune e biaha aki??? Un yamada ta bai na hinter e pueblo di Kòrsou pa asistí na e último partido di Liga MCB Promé Divishon. Tur fanátiko di Centro Dominguito, Scherpenheuvel i fanátikonan di futbòl en general, basha bin stadion i bin mira ken lo titulá kampion di Liga MCB Promé Divishon 2017! Bin pasa un ratu ameno den kompania di bo famia i disfrutá di bo deporte preferí e deporte rei, futbòl!


text:
Kambio prosedura Attestatie de Vita
Entrante promé di novèmber 2021 un kambio di importansia ta drenta na vigor pa personanan ku ta risibí Penshun di Behes (Algemeen Ouderdomsverzekering, AOV) i ku ta biba na Boneiru, Saba, Sint Eustatius, Aruba, Kòrsou i Sint Maarten. Entrante di e momento ei nan no mester hasi entrega dos biaha pa aña mas di un Attestate de Vita (AdV) serka e instansianan ku ta paga nan AOV. Un kondishon ta si ku nan ta bibá na un di e islanan menshoná i ku nan ta risibí AOV for di un (òf mas) di e islanan aki.
E organisashonnan riba e seis islanan ku ta paga AOV, desde awor lo bai hasi uso di dato di e registronan sivil lokal. Esaki ta aliviá e penshonadonan di e islanan di di èks Antias Hulandes i ku nan no mester entregá un AdV dos biaha pa aña mas. Si ta di sumo importansia pa nan sòru pa nan datonan na registro sivil di e isla kaminda nan ta biba, ta registrá por kompleto i korekto. Ta trata prinsipalmente di nan adrès i estado sivil
Penshonadonan bibá na Hulanda Oropeo i ku ta risibí AOV di (un di e) islanan, si mester sigui entregá nan AdV dos biaha pa aña serka e instansia ku ta paga nan AOV durante di e periodonan di kustumber. Penshonadonan ku ta biba riba un di e seis islanan pero ku ta risibí AOV (parsial) for di Hulanda Oropeo tambe mester keda entregá nan AdV manera ta kustumbrá na e instansia na Hulanda Oropeo.
Pa pregunta tokante e prosedura nobo riba e seis islanan por tuma kontakto ku e instansianan konserní.
Na Hulanda Karibense por tuma kontakto ku unidat SZW di RCN via e adrès di imeil pensioen@rijksdienstCN.com. Na Boneiru por yama +599 715 8888, na Sint Eustatius por yama +599 318 3376 i na Saba e number di telefòn ta +599 416 3804.
Na Kòrsou por tuma kontakto ku SVB Curaçao via e adrès di imeil pensioenen@svbcur.org òf via di e number di telefòn +5999 434 4000.
Na Aruba por tuma kontakto ku SVB Aruba via e adrès di imeil info@svbaruba.org òf via di e number di telefòn +297 527 2700.
Na Sint Maarten por tuma kontakto ku SZV Sint Maarten via e adrès di imeil info@szv.sx òf via di e number di telefòn +1721 546 678.


text:
E Tata ideal, un bon ehempel, un inspiracion, un fuente di confiansa, un brasa, un schouder pa bo yiu jora su pena, un hari pa bo comparti, un conseho cu su yiu por scucha, un fuente di confiansa.
Tempo cu tata y yiu por comparti tin ora ta haja nan balor atraves di tempo cu mas experencia y sabiduria.
E tata ideal ta haja bida cada biaha cu un yiu nace. Cu e bida nobo ta nace y crese sonjonan nobo, speransa nobo. Pero tambe retonan nobo.
E retonan, juist. Nan ta esunnan cu cada bes por pone un capa scur mei mei di e tata y su sonjonan. Situacionnan cu ta aparece y cu como hende bo no ta tene cuenta cu n’e. Tin hende cu ta enfrenta nan y busca un otro caminda pa jega na e mesun resultado desea. Tin otro hende cu ta busca alivio pa nan retonan den cosnan cu ta aleha nan juist di e yiu cu tanto nan a stima. Un amor cu ta bay bek te e momento cu nan a topa otro pa prome biaha. Esaki ta ora e yiu a dal su prome grito di bida.
Bida no semper ta cumpli cu nos sonjo y speransanan. Pero ta e persona su escogencia pa mantene su mes na su ideal, promesa y compromisonan. Retonan no t’ey pa hasi bida imposibel. Nan t’ey juist pa nos desaroya nos talentonan y no laga un di e responsabilidadnan mas grandi den bida cay.
Awe ta dia di tata. Tum’e como un dia pa haja bunita regalo y cosnan tierno traha na scol. Tum’e tambe como un dia pa reflecciona riba kico ‘ser tata’ pa bo ta ensera.
Pasenshi, amor, compashon, empatia, pordona, compronde, madures, tempo comparti. Podise esey ta e esencia di e tata ideal?
Felis dia di tata na tur cu di un of otro forma ta cumpli cu e rol di tata.


text:
Loke bo come, esey bo ta… pero e bon noticia ta cu tin speransa ora un hende cambia su estilo di bida… Bira Grandi cu Gracia… un articulo di dr. Carlos Viana.
Un contribucion di dr. Carlos Viana
Escogencia robes di cuminda por tin tambe un efecto grandi riba un proceso asina natural cu ta ‘bira grandi’ of envejecimento. Dokternan di Medicina Tradicional Chinees ta duna nan patientnan cu ta birando grandi hopi atencion pa mira si nan ta bira grandi “Gracefully”. ‘Gracefully aging’ ta nifica cu un persona ainda ta pose’e un mente inquisitivo y ta jen di flexiblidad y energia. Te hasta despues di un dia di trabou largo ami y mi partner, Phyllis ta encanta bay landa y baila salsa den anochi.
Continue reading “Bira Grandi na un manera Gracioso, loke bo come, esey bo ta”
Nos tur ta bira grandi un dia… Con bo ta bira grandi ta den bo man….
dr. Carlos Viana ta duna tips balioso
Escogencia robes di cuminda por tin tambe un efecto grandi riba un proceso asina natural cu ta ‘bira grandi’ of envejecimento. Dokternan di Medicina Tradicional Chinees ta duna nan patientnan cu ta birando grandi hopi atencion pa mira si nan ta bira grandi “Gracefully”. ‘Gracefully aging’ ta nifica cu un persona ainda ta pose’e un mente inquisitivo y ta jen di flexiblidad y energia. Te hasta despues di un dia di trabou largo ami y mi partner, Phyllis ta encanta bay landa y baila salsa den anochi.
Cu escogencia robes di cuminda, hopi hende ta bira bieuw mucho lihe y esaki nos por identica cu un test medico. Pacientnan mas grandi ta keha di cansancio, stijf di curpa y draaimento di cabes. Ora mi wak nan man y pia nos ta mira perdida di musculo y pronto esaki lo bira perdida di weso.
Hendenan cu ta birando grandi cu ainda no a desaroya malesa degenerativo avansa, por recupera nan balansa metabolico rapido. Di e forma aki nan por reverse e proceso di envejecimento.
Get The Point! Estudionan recien a mustra cu diabetis y su consecuencianan a cambia di un malesa di nos welo y majornan pa un malesa di adultonan hoben y mucha. Danki Dios cu estudio ta mustra tambe cu estilo di bida por cambia, preveni y retrasa e progreso di diabetis tipo II. Un hende cu pre-diabetis, por reverse e progreso di e malesa cu 58% dor di cambia su cuminda, perde minimo 5%–7% di peso y inclui un minimo di 3 ora di actividad fisico pa siman. Nos ta mira e resultado clinico positivo aki casi tur dia den nos clinica. Pa testnan individual y educacion personal con pa come, jama nos.
CARLOS VIANA, Ph. D. is an Oriental Medical Doctor (O.M.D.) having studied in China; a US Board Cert. Clinical Nutritionist (C.C.N.), an Addiction Professional (C.Ad.), Chairperson of the Latin American Committee of the International Academy of Oral Medicine and Toxicology (IAOMT), a Rejuvenating Cell Therapist specializing in Age Management, has a weekly radio program, writes and lectures extensively. For information: VIANA HEALING CENTER, Kibaima 7 -TEL: 585-1270 Web Site: www.vianaheal.com
Dr. Carlos Viana ta un di e facilitadornan di e workshop ‘Birando e Cambio den Bida’. Dr. Viana lo paga atencion na e efecto di cuminda riba nos curpa, mente y espiritu. Diahuebs awor, mei 26 na Spirit of Aruba, Ierlandstr. 22.
Diahuebs, mei 26 awo ta bay tuma lugar e workshop ‘Birando e Cambio den Bida’.
unda Dr. Carlos Viana ta un di e facilitadornan. Despues di e anochi ‘Pensando riba Bida’ di e projecto ‘Comprondiendo Bida’ hopi hende a pidi pa organisa un actividad unda por profundisa mas riba e temanan cu a bin padilanti. Dr. Viana lo repasa cuminda y tur aspecto den bida di e ser humano y tambe tur e fase di edad y nan particularidad. Tin cambionan grandi cu a tuma lugar den ultimo decadanan den nos estilo di bida. E cantidad y sorto di cuminda disponibel a bira hopi mas. E forma di come ‘moderno’ ta nifica pa hopi hende cu e ta ocashona demasiado vet di curpa. Consecuencia por ta obesidad epidemico y mortal. Si nos considera cu un estudio a mustra cu na Aruba mas di 60% di poblacion ta demasiado gordo, esaki ta motibo pa preocupa. Dicon? Esaki ta nifica costo astronomico di AZV, dor cu e riesgo di salud cu ta subi.
Continue reading “Dr. Carlos Viana ta amplia riba e tema ‘Cuminda y Calidad di Bida’”


text:
Telenotisia VIP Break
f 999.00
TeleNotisia VIP BREAK – Prime Time Evening News:
From Monday to Sunday.
Daily at 8:00 PM.
Your advertisement will run in the News break directly after the headlines as the only spot in that break.
Price based on 1 spot per day of maximum 60 seconds.
TeleNotisia
E departamentu di notisia di TeleCuraçao ta disponé di periodista i kamarógrafonan profeshonal, ku ta garantisá un kobertura kompletu di tur akontesimentu notisioso for di tur skina di nos isla pa nos televidentenan. TeleNotisia tin konekshonnan estrecho ku kanalnan i periodistanan internashonal manera por ehèmpel ENEX, AIL, CNN, TeleAruba, NOS, Caracol Televisión pa por suministrá tambe e parti di notisianan internashonal di último momentu.
E éksito di TeleNotisia ta bini dor ku nos boletin ta esun mas konfiabel di Kòrsou, ku ta gosa di kredibilidat haltu i garantia di imparsialidat.
E boletin estelar di TeleCuraçao ta TUR anochi 8:00pm.


text:
Riba diasabra 2 di juli 2022, Rotary Club Aruba a instala su directiva nobo pa 2022–23. Presidente saliente Frederick Nuboer a hiba palabra un rato unda e la desea e Presidente di aña Rotariano venidero tur clase di exito y gradici e miembronan y di e club cu a sa di duna nan sosten pa asina Rotary Club Aruba por a sigui cu su aporte y sosten na diferente fundacion riba nos isla.
E anochi a sigui cu instalacion di e directiva nobo bou di guia di Shelby Maduro, apunta como e siguiente presidente di Rotary Club Aruba pa aña 2022 – 2023. Shelby ta miembro di Rotary Club Aruba desde 2016. Shelby ta e di dos hende muher pa lidera e club aki cu tin 84 aña di existencia na Aruba. Shelby ta den e famia di Rotary Club Aruba desde aña 2013 como miembro y tambe Past President di Rotaract Club of Aruba na aña 2015, e tabata tin diferente rol e ultimo añanan den Rotary Club Aruba y un di su passion nan tabata traha cu e clubnan di Interact. Shelby tin curazon pa desaroyo y yudansa den nos comunidad.
E otro miembronan di directiva a keda como lo siguiente: América Barrios (secretaria), Edsel Lopez (tesorero), Frederick Nuboer (presidente saliente), Luis Oduber (director di administracion di e club y vice presidente), Ryon Dijkhoff (director di imagen publico), Sanju Luidens (director di miembrecia y secretaria elegi), Stanley Looman (director di proyectonan comunitario), Orlando Hoevertsz (director di Rotary Foundation) y Ravee Nandwani (sergeant at arms).
Durante e anochi di instalacion, Shelby a haci entrega tambe di reconocimento na Presidente Saliente di Rotary Club Aruba Frederick Nuboer cu un Paul Harris 1 Sapphire award pin pa su bon trabou durante e aña cu a pasa y asina termina su presidencia den un forma super ameno y positivo.
Presidente Shelby a hiba palabra gradiciendo e directiva saliente pa e bon trabou ehecuta. E directiva e aña aki lo kier sigui enfoca pa contribui na trece positivismo y animo den nos comunidad por medio di diferente proyectonan di Rotary Club Aruba, sin lubida e famoso Fiesta Rotaria cu den e ultimo 2 aña no por a ehecuta.
Presidente Shelby ta sumamente orguyoso di e impacto positivo cu e famia di Rotary tin den nos comunidad. Rotaract Club Aruba y clubnan Interact Club Colegio Arubano, Interact Club Aruba na de Schakel College y Interact Club na International School of Aruba a bin ta hasi un tremendo trabao cu diferente proyecto nan.
Na final Presidente Shelby kier a gradici tur esnan cu a haci e anochi di instalacion posibel.


text:
Directora di Censo sra Sharin Luydens diabierna mainta durante entrevista a duna di conoce cu nan ta cla caba hopi trabou tabatin y ultimo siman a traha 12 pa 16 pa dia, e personalnan ta cansa pero e tarea ta terminando debi cu e urnanan ta cuminsando caba 8or di mainta.
Entrevista amplio live
Te urna 53 a busca e datonan na Censo na Playa y e urnanan pariba a busca e buzonnan pariba. Pa traha na urna bo mester ta votador y esunnan cu tin registra ta manda un mail si nan kier traha bek y nos a haya hopi hende nobo sra luydens a menciona y basta studiante di universidad y epi pa nan tambe contribui na e proceso democratico. E voorzitternan ta wordo paga 250 florin pa dia y e otro miembronan 190 florin pa dia. E votacion ta di 8’or di mainta pa 7’or di anochi. Wak pa bo tin bo identificacion valido, rijbewijs y paspoort Hulandes. E horario poni riba bo carchi voto ta un sugerencia no ta obliga. Esaki ta un eleccion di pais Aruba. Tur hende mester tin nan tapa boca pa drenta urna.


text:
[ PDF Version ]
Orashon di e Mensahero di Señor
1 di aprel, 1903 (Ms 16, 1903)
E orashon akí di Ellen G. White ta for di un reunion di mainta kondusí na e Seshon di Konferensha General na aña 1903 na Oakland, California, USA. E temanan prinsipal na e seshon tabata pa aprobá ahustenan na e reorganisashon di e Konferensha General di aña 1901, e propiedat denominashonal di e Sanatorio di Battle Creek, i e futuro lokalidat di e Review and Herald Publishing House.
Ambos institushon a kima por kompleto. Promé, e edifisio prinsipal di e sanatorio riba 18 di febrüari 1902, i despues e edifisio di publikashon sentral riba 30 di dezèmber 1902.
A adaptá algun palabra na ingles i a skohe palabranan mas aktual i a kambia e referensianan bíbliko na NKJV.
Tata Selestial, Abo a bisa, “Pidi i boso lo risibí; buska i boso lo haña; bati i porta lo habri pa boso.” [Mateo 7:7] Tata Selestial, nos tin mester di Bo Spiritu Santu. Riba nos mes nos no ke traha si solamente nos ta traha den unidat ku Dios. Nos ke ta den un posishon kaminda e Spiritu Santu di Dios lo por ta riba nos ku Su poder ku ta rebibá i santifiká. Lo Bo manifestá Bo mes na nos e mainta akí! Lo Bo bari kada nublina i kada nubia di skuridat!
Nos ta bini na Bo, nos Redentor yen di kompashon; i nos ta pidi Bo, den nòmber di Kristu–den nòmber Bo propio Yu, mi Tata, pa Bo por manifestá Bo poder na Bo pueblo akinan. Nos ke sabiduria, nos ke hustisia, nos ke bèrdat, nos ke pa e Spiritu Santu por ta huntu ku nos.
Bo a presentá nos dilanti un gran obra ku mester keda kargá pa esnan ku ta den e bèrdat i pa esnan ku ta den ignoransia di nos fe; i O Señor, manera bo a duna na kada hòmber su trabou, nos ta implorá Bo pa e Spiritu Santu por impreshoná e mente humano pa loke ta trata e karga di trabou ku lo sosegá riba kada alma individual, segun Bo eskoho. Nos ke haña prueba; nos ke pa Bo santifiká nos profundamente; nos ke wòrdu ekipá pa e trabou; i aki, presisamente aki den e seshon di e Konferensia, nos ke mira un revelashon di e Spiritu Santu di Dios. Nos ke lus, Señor–Abo ta e Lus. Nos ke bèrdat, Señor–Abo ta e bèrdat. Nos ke e kaminda korekto–Abo ta e Kaminda.
Señor, mi ta roga Bo pa nos tur por ta sabí sufisiente pa diserní ku nos mester habri nos kurason na Hesu-Kristu individualmente, ku pa medio di e Spiritu Santu E lo por drenta i moldia i forma nos di nobo, di akuerdo ku e imagen divino. Oh mi Tata, mi Tata! Smèlt i someté nos kurason. Nos ta deseá, awe mainta, pa hasi un entrega kompleto na Bo; nos ta deseá pa entregá nos boluntat, nos kaminda, nos echonan ku no tabata den harmonia ku e kaminda i e boluntat di Dios; nos ta deseá di aseptá Señor Su kaminda, Señor Su boluntat, Señor Su konseho. Bini, Oh bini meimei di nos awe mainta mes, i move riba nos kurason, hóben i bieu. Na un manera spesial, move rayonan briante ku Bo ta permití di bria riba Bo Palabra, pa asina Bo instrukshon por bini na e komprondementu humano ku e poder i e spiritu di e Dios bibu.
Nos ta rekonosé Bo dilanti ku nos no a honra Bo nòmber manera nos mester hasi. Nos ta rekonosé Bo dilanti ku nos tin mester di wòrdu kibrá den kurason. Awor akí nos ta simplemente deseá di wòrdu rekombèrtí; awor akí nos ta simplemente deseá di realisá kiko Kristu ta pa nos, i kiko nos ta i por ta pa E komo Su ko-trahadónan–“Kompañeronan den e trabou di Dios.” [1 Korintionan 3:9.]
Oh mi Tata, laga kada alma ku ta konfundí, kada alma ku no por komprendé i mira e kaminda, haña e kaminda presentá dilanti di nan asina kla ku e nublina lo wòrdu kitá, i ku e nubia lo pasa bai, pa asina e Solo di hustisia por bria den e kambernan di e mente i den e tèmpel di e alma. Laba nos, i nos lo ta limpi, Señor. Laga misèrikòrdia ku ta dirti, misèrikòrdia for di Abo, bini den kada kurason; i e ora ei, ora ku nos realisá e misèrikòrdia di un Salbador yen di kompashon i amor ku ta dirti, nos kurasonnan, un biaha mas uní, lo bati den un solo ritmo, i tur hende lo para skouder ku skouder den avanse di e gran trabou akí.
Nos no por permití nos mes e luho di ta indiferente, Señor; nos no por permití nos mes e luho di traha kontrali na otro. Nos mester konfia den Bo; i nos ta pidi, e mainta akí, pa Bo laga e Spiritu Santu baha riba nos. Nos ta kla pa risibí e Konsolador; nos ta habri e porta di e kurason, i ta invitá e Salbador pa drenta paden. Nos ta stima bo, kerido Salbador; Bo sa ku nos ta stima Bo. Nos ta mira karisma inigualabel den Bo i nos ta deseá pa kada alma por mira na Bo konstantemente, Abo kende ta e Outor i Kumplidó di nos fe.
Bini, Señor Hesus, bini i tuma nos manera nos ta, i pone riba nos e mantel di Bo hustisia. Kita nos pikánan. Nos Salbador, Bo a bini riba mundu pa hasi esaki. Nos ta repentí di e kosnan malu ku nos a hasi; ta duel nos pa kada bes ku nos a bai fo’i Bo; i nos ta pidi Bo pa pordoná nos transgreshonnan, pa asina nos por mustra e mundu ku nos tin un Salbador ku por kita nos pikánan i pa pone den nos Su propio hustisia.
Señor, nos ta aseptá Bo awor; nos ta risibí Bo awor; nos ta kere den Bo awor; i nos ta pidi Bo pa laga Bo Spiritu Santu sosegá riba nos. Awor akí mes kana dor di e kas akí, nos ta pidi Bo; i laga e angelnan ku ta kompañá Bo bai rònt na kada stul i na kada kurason; i laga kada persona por haña un realisashon di kiko “Ami” mester hasi. Laga tur hende mira no na hende, pero na Kristu–na djE kende a muri pa salba nos. Nos ta salbá pa medio di Abo, Señor; nos ta wak riba Bo, Señor. Oh laga Bo poder bini riba nos, pa bisa nos ku nos pikánan ta pordoná. Bo a primintí, “Lo mi duna bo un kurason nobo.” [Ezekiel 36:26.] Nos ta deseá di tin nos kurasonnan renobá, Señor; nos ta anhelá na esaki.
Bendishoná nos rumannan ku ta ministrando. Bendishoná tur esnan ku ta den ofisina na nos institushonnan. Nos no ke pa Bo destruí e institushonnan akí; nos no ke mira nan influensia wòrdu kitá butá un banda. Nos ke pa Bo por simplemente kita tur kos ku ta malu den nos kurason, e bida, e karakter di kada trahadó, pa asina Bo por usa kada institushon di Bo propio plantashon pa glorifiká Bo nòmber. Nos tin mester di kada un di nan.
Oh mi Salbador, Abo kende a mustra kompashon na nos tur, atrobe nos ta pidi Bo pa duna nos un porshón riku di Bo misèrikòrdia, Bo plenitut, Bo kompashon, Bo amor etèrno. Bini, Señor Hesus, i laga nos tuma parti den Bo naturalesa divino, pa asina nos por vense e korupshon ku ta den e mundu pa medio di pashon. Oh, laga e Spiritu di Kristu, e amor di Dios, konsolá kada kurason awe mainta! Kore ku skuridat, bira for di podernan mentiroso di e enemigu, i laga Bo bos i Bo spiritu i Bo amor bini den nos almanan, pa asina nos por sinta huntu den e lugánan selestial ku Kristu Hesus; i Bo nòmber lo tin tur e gloria. Amèn.
Tradukshon Chritie Sirvania revisa dor di Israel Leito


text: KRALENDIJK – Djamars mainta a inisiá ku sakamentu di koral for di fondo di laman, sùit di waf ‘Nelson ‘Nelo’ Craane’. E motibu ku ta bai saka e koralnan den e área ta debí ku ta bai konstruí, esta hasi e waf menshoná mas largu. Miembronan di Stinapa huntu ku otronan, ta bai hasi e trabou pa saka e koralnan, i hiba nan den e área di Klein Bonaire. Momentu ku kuminsá ku e trabounan, kaminda lo bati pipa den fondo di laman, esaki por destruí e koralnan na e sitio. Pa e motibu aki, pa evitá ku ta pèrdè e koralnan, a opta pa saka nan i hiba nan na un otro lugá, pa nan kontinuá ku bida. Riba potrèt awe mainta momentu ku algun persona a baha den laman pa kuminsá ku e trabou ya menshoná i e pipanan ku lo bai bati den fondo di laman.


text:
Fundashon paManeho di Adikshon
FMA ta promové i koordiná aktividat riba tereno di adikshon na un manera amplio i kualifiká, pa medio di prevenshon, edukashon i tratamentu boluntario, den kolaborashon ku otro instansia.
Fundashon paManeho di Adikshon
FMA ta e sentro di konosementu di adikshon na Kòrsou kaminda e hende ta sentral. FMA ta ofresé edukashon i tratamentu for di un aserkamentu proaktivo i profeshonal pa di e manera mas efektivo hasi e problemátika di adikshon mas manehabel.
Fundashon pa Maneho di Adikshon (FMA) a keda fundá na aña 1995 riba inisiativa di Eilandgebied Curaçao. E fundashon ta un sentro di konosementu riba tereno di prevenshon di adikshon i kuido di adikshon na Kòrsou.
FMA bou di paraplü di GGz Curaçao
Entrante 20 di mart 2020, nos ta forma parti di Stichting Geestelijke Gezondheidszorg Curaçao (GGz) (Fundashon Kuido di Salú Metal Kòrsou). A funda GGz Curaçao 7 di aprel 2010, i komo fundashon mama GGz ta responsabel pa garantisá koherensia den e kuido ku algun instansia di kuido ku ta aktivo riba tereno di kuido di salú mental.
GGz Curaçao – “Trahando huntu na kresementu i rekuperashon”
Pa hóben
Na FMA nos tin tratamentunan spesial pa hóben pa asina prepará nan pa un estilo di bida nobo, sin adikshon.
Pa empresa
Kiko maneho di droga i alkohòl na trabou ta enserá?
FMA ta ofresé empresa sosten na momento di desaroyá di un maneho di alkohòl i droga i implementashon di esaki.


text:
WILLEMSTAD — 11 hoben talentoso a representa Korsou den kompetesha internashonal di windsurfing di 16 pa 19 di juni ultimo ku a tuma luga den windsurf paraiso na e popular Lac Bay dilanti di Sorobon Beach na Boneiru.
Nos hobennan a partisipa den Sorobon Masters huntu ku mas ku 50 partisipante di entre otro Martinique, Guadaloupe, Merka, Aruba, Boneiru i Spanja den e disiplinanan Slalom i Freestyle i den e prome edishon di Karibe di e famoso ‘Bjorn Dunkerbeck GPS Speed Challenge’. E kompetensha tabata enormemente intensivo pa esnan ku a kompeti den tur tres disiplina.
Kondishon di bientu tabata hopi faborabel tur tres dia pa Slalom i Speed Challenge pero no sufisiente pa Freestylers kende konsekuentemente por a kompeti solamente den 1 buelta di eliminashon.
Korsou tabata tin un gran presensia riba pódium – nos talentonan a logra konkista varios premio. Den kategoria Sorobon Masters Slalom Jean Patrick van der Wolde (20) a logra terser luga den Men Class despues di bataya intensivo kontra profeshonalnan den top 10 di mundo, Tati Frans i Bjorn Dunkerbeck. Jean Paul Da Silva De Goes (17) a sali na prome luga den kategoria Junior bou di 18 anja i Stefan de Bell (13) a termina na tercer luga den mesun kategoria.
Den Sorobon Masters Freestyle Faan Coenen (12) a konkista prome puesto den Freestyle maskulino bou di 13 anja, Sebastian van Werkhoven (13) a logra un terser puesto bon meresi den mes un kategoria i Ryan Richie (17) a termina tersero den kategoria bou di 18 anja. Mientras nos reina di Freestyle Anne Coenen (14) a termina na tercer luga overall den kategoria femenino. Kareem Naipal (18) a termina na di kuater luga den kategoria di Men.
Freestylers Stefan de Bell, Richard Richie i Christopher Pennock no a logra klasfika pa sigiente buelta for di prome dia di kompetesha door ku nan mester a kompeti fuertemente kontra e miho freestylers for di kuminsamento i lastimamente mal kondishon di bientu a pone ku nan no a hanja un di dos chens pa kuminsa un di dos buelta.
Primisia di Dunkerbeck GPS Speed Challenge den Karibe tabata un reto pa konkista e título ofisial di ‘Pan American Dunkerbeck GPS Speed Challenge Champion 2016’. Kada partisipante a hanja un GPS ku a registra nan posishon i speed durante 45 minut di race. Publiko por a sigi e kompeteshia riba pantaya grandi na e beachbar i apresia e bunita deporte i e velosidatnan di mas ku 50 km pa ora.
Windsurf leyenda Bjorn Dunkerbeck tabata aktivamente presente i tabata motiva tur e partisipantenan pa purba race mas lihe posibel. Kada partisipante tabata purba di kibra nan mes record. Den e disiplina di velosidad aki, e Dunckerbeck Speed Challenge, tambe Korsou a gana 5 di e 9 medayanan. Jean Patrick van der Wolde a termina na di dos luga i Jean Paul Da Silva De Goes djies su tras na terser luga overall den e Kategoria Maskulino (men). Jean Paul tambe tabata prome luga den kategoria bou di 20 anja i Markjenka de Bell i Stefan de Bell tabata e mihonan den kategoria bou di 17 anja.
Un danki speshal na CUR Sailing (zeilbond Curacao), Asosashon di Windsurf Korsou i Windsurfing Curacao pa nan sosten di e deporte aki na Korsou i na Don Andres ku a transporta ekiponan di windsurf na ora pa Boneiru. Danki tambe na e organisadornan di Sorobon Masters i Dunkerbeck Speed Challenge pa organisa e dos importante kompetenshanan internashonal aki. Pa mas detaye di e evento por bishita Sorobon Masters riba Facebook, of nan website: www.sorobonmasters.com